30 Degree Universiti Diterangkan dengan 1 Ayat (Kelakar)

Kadang – kadang kita sukar nak terangkan kepada orang kampung apa kita belajar di Universiti. Hendak jelaskan kenapa kita ambil degree tersebut pula ternyata lebih susah.

Sebuah video di Youtube bagaimanapun menyenaraikan 30 degree (ijazah sarjana muda) Universiti dan menerangkan kesemuanya dalam hanya satu ayat. Panjang video tersebut hanyalah 2 minit 35 saat.

Dah pasti, video tersebut lebih bernada jenaka dan sarkastik. Namun sebenarnya banyak juga kebenarannya…

Berikut adalah 30 Degree Universiti yang diterangkan dengan 1 ayat (jangan ambil serius sangat ye).

Separuh masa dihabiskan mendengar satu orang yang sama bergaduh dengan pensyarah.

Kami pelajari bagaimana mencipta masalah khayalan untuk penyelesaian – penyelesaian mudah.

Saya tak suka lejar akaun, tapi saya suka duit.

Dalam masa 9 tahun saya akan buat kerja yang saya nak sebenarnya.

Masa saya dihabiskan menolong kawan – kawan dengan isu – isu komputer remeh, sebelum gagal mempengaruhi mereka bahawa Linux adalah sistem pengoperasian (OS) yang terbaik.

Sekarang saya faham kenapa saya tertarik dengan teman lelaki saya.

Selamat datang ke kursus yang mengajar common sense , tapi sengaja dirumitkan dengan perkataan – perkataan bombastik.

Sama ada saya peroleh kerja sehabis saja degree saya, atau saya boleh jadi penjenayah paling profesional.

Saya pertahankan gaji enam angka saya dengan beritahu orang bahasa Inggeris saya lagi bagus daripada mereka.

Saya buat dua kali ganda kerja dan dapat separuh gaji doktor, sebab saya faham kurang 10%.

Saya harapkan dapat berenang dengan dolphin, tapi sekarang disuruh jaga kolam ikan.

Saya cuba buat kejuruteraan elektrikal, tapi susah sangat.

Saya cuma ambil kursus ni sebab nak jadi Ironman.

Saya nak jadi arkitek, tapi tak pandai lukis.

Saya tak akan dapat kerja, tapi saya tahu macam mana nak buat sendiri.

Ini pilihan ketiga saya selepas undang – undang dan perubatan, yang mak ayah saya terima.

Saya suka binatang. Saya tak sabar pengsankan mereka sepanjang hari.

Saya cite keseluruhan internet dalam masa 4 hari.

Saya sekarang tahu bagaimana nak selesaikan semua masalah dunia, tapi tak ada siapa suka apa saya kata.

Dalam hanya 3 tahun, saya boleh dapat kerja dengan gaji minima di negara Eropah Barat.

Saya sekarang orang yang paling layak untuk menangis depan komputer berjam – jam.

Saya sangat membosankan dalam parti.

Saya tak dapat masuk jurusan perubatan.

Saya tak dapat masuk jurusan perubatan, tapi sekurang – kurangnya semua orang dalam kelas saya cantik – cantik.

Dalam kerjaya ni, manusia adalah binatang paling susah nak diuruskan.

Kemuncak kerjaya saya adalah menemui mayat lelaki berusia 700 tahun.

Saya sekarang mampu men-google masalah lebih efisien berbanding orang lain.

Kawan – kawan saya tak mahu panggil saya doktor.

Semua orang di sini banyak sangat tengok Anime.

Habislah, saya tak akan dapat kerja.


Pemansuhan Pengasingan Kelas Cetus Perdebatan Netizen

Pengumuman mengenai pemansuhan pengasingan kelas mengikut tahap penguasaan akademik murid menjadi topik yang hangat baru – baru ini.

Idea ini bagaimanapun sebenarnya telah diumumkan sejak tahun 2017 lagi, dan dijangkakan akan dilaksanakan sepenuhnya bermula 2019.

Hujah rasmi yang diberikan oleh Kementerian Pendidikan adalah untuk mendidik murid – murid agar tidak terlalu obses dengan Gred Purata Sekolah, dan tidak terlalu mementingkan pencapaian akademik semata – mata.

“Tiada keperluan untuk pihak sekolah mengasingkan murid mengikut tahap akademik. Sebaliknya, kita menggalakkan semua pelajar yang mempunyai tahap penguasaan akademik dan kelebihan berbeza dicampurkan supaya dapat saling membantu”, komen Ketua Pengarah Pelajaran ketika itu, Datuk Dr Amin Senin.

Pengumuman ini bagaimanapun mencetuskan spektrum pandangan yang cukup lebar dalam kalangan netizen.

Ada yang menyokong dan ada yang tidak, masing – masing dengan penghujahan tersendiri:

Berikut adalah antara komen netizen yang bersetuju dengan polisi pendidikan tersebut:

“Stuju ?. Sy sokong bnda ni. Sbb masa sy skolah dlu, sy Langsung xreti baca. Tp sy minat nk blaja. Xpasal2 masa darjah 2, kne lompat ke kelas paling last. Dlm kelas last tu bnyak budak ada attitude nakal yg xminat blajar. Sy pun terpengaruh. Bila darjah 4-5 dah pandai baca sket2, tp sy xminat nk blajar. Yela, geng ngan bdk xminat blaja kan. Bila start darjah 6, lompat ke kelas tengah2, bru ada minat blaja. upsr kan.. tp tu ah,,, mana sempat nk dptkan result yg baik . Dpt 4B 1C je walaupun dlu xreti baca sebelumnya” – Adam Lokman

” Setujuuuuuuuu… Supaya takda mindset “aku pandai” “dia bodoh” “aku bodoh” “dia pandai” – Noraida Ahmad

“Sekolah kami dh 6 tahun amalkan tidak mengasingkan murid… Alhamdulillah mampu cemerlang” – Siti Sanisah Zakaria

“Tang ni aku setuju dan rase nye ramai yg setuju. Bkn ape,kalau la budak2 yg kurang pandai duk tergolong dgn golongan yg x pandai sampai bila2 la diorang x kn pandai. Takat tu je lah. Nk harap kn cikgu sorang nk kasi 40-50org pelajar faham bkn senang.” – Arel Mikail

“Yup bgus mcm tu Sb ank2 yg kat bawah x rasa disisirkan Sb kdang bila ank kelas bawah cikgu pun x brp nak layan,cian ank yg brp dibwh” – Emah Emah

” Setuju. Saya dulu kelas campur je yang pandai dengan kurang pandai. Yang pandai dapat juga bagi tunjuk ajar kepada yang kurang pandai..?” – Zul Adlan

“Setuju.bila kelas tiada tahap,cikgu akan standart mengajar sama rata semua murid.bukan nak kata cikgu malas ajar budak2 kelas bawah.tapi biasanya kelas bawah terdiri dari budak2 nakal,lemah,kaki buli,malas.jadi memerlukan cikgu yg lebih tegas utk ajar budak2 camtu Bila semua dah bercampur,jadi boleh selaraskan pengajaran cikgu.lgpun budak2 bila ada teman yg serius belajar,jadi yg lemah akan ikut blajar dgn yg rajin pandai.”

Golongan yang tidak bersetuju juga miliki penghujahan mereka:

“saya kurang setuju kerana dari apa pengalaman saya bersekolah di sekolah luar bandar, guru kebiasaanya akan mengajar mengunakan satu pendekatan dalam satu2 masa.. dan ini yg mengkhuatir kan saya..ditambah dgn KPI yg perlu dicapai, guru akan lebih fokus kepada pelajar yg cerdik Ttg pelajar cerdik membantu pelajar lemah, ini tiada jaminan, lagi2 sekiranya pelajar lemah tu tiada imbal balas yg menguntungkan pelajar cerdik.. ini realiti yg saya alami” – Qayum Muhammad

“Bila yg nak belajar di campur dgn yg suka main … Ending dia semua main …” Rizwan Ibra

” umpama campurkan burung dan ikan dlm satu kelas..cikgu pun bingung nak ajar teknik terbang ke teknik berenang..kemampuan setiap murid berbeza2 jd akan ada mslh kalo dicampurkan” – Muhammad Abdullah

“agak sukar dilaksanakan kerana perbezaan tahap kognitif murid dalam satu kelas yg sama dgn JUMLAH MURID berjumlah lebih 30 orang, sukar guru hendak menentukan rentak penyampaian pelajaran…tujuan asingkan murid berdasarkan tahap kefahaman bukan menghukum, teapi lebih kpd membantu para guru dapat menentukan pace mengajar, kalau kelas depan, dapatlah cepat sikit, kelas sederhana dgn kaedah sederhana…dan seterusnya…keputusan ini nampak mudah atas kertas, tetapi realitinya agak sukar hendak dilaksanakan…kalau betul2 mahukan tiada perbezaan kelas, mansuh semua sekolah berasrama penuh, sekolah kluster kecemerlangan, sekolah berprestasi tinggi dsb…sama rata semua sekolah…” – Aswandi Andi

“Mcm ibarat konvoi motosikal laa… Cam mana yamaha lagenda 115 cc nak ikut bersama ngan yamaha R1 1000 cc… Memang kena tinggal le jawabnya…” – Yushaury Mat Zaid

” Sy tau ada byk kes bdk pandai merosot bila bergabung dgn bdk2 yg x mnt belajar. Bukan nak ajar kasta, bukan nak pilih kasih. Bdk yg x mnt belajar ni kdg2 buat bising, nakal, ada smpai menggangu konsentrasi. Cuba korg tgh busy nak buat latihan tiba2 cikgu korng menjerit marahkan bdk2 yg tgh buat bising, yg x fokus apa cikgu ajar. Agak2 mau murung 2 hari malas g sekolah. I vote for class seggregation supaya cikgu boleh fokus ikut tahap pelajar.” – Fieza Azmanizam

“ada murid yg berbakat di akademik. ada murid yg berbakat di bukan akademik. bagi saya pengasingan bukan bermaksud membezakan tetapi memudahkan kerana ada murid cepat tangkap dan ada murid lambat tangkap.”  – Sukri Mohamad

Cikgu Mohd Fadli Salleh membahaskan beberapa pro dan kontra polisi tersebut:

“Bermula 2019 tiada lagi pengasingan kelas. TIADA.

Tiada kelas paling pandai, tiada kelas paling hujung. Setiap kelas akan dicampur aduk murid pelbagai aras. Dari yang paling laju, hingga yang paling perlahan.

Ramai orang tanya aku tentang hal ini. Baguskah? Terukkah? Sesuai ke tak? Mempengaruhi murid tak? Bagaimana guru nak mengajar? Bagaimana dengan murid yang terlampau laju dan terlalu perlahan?

Aku pernah menulis hal ini tahun lepas. Perkara ini ada pro dan kontranya. Ada kelebihan dan ada kekurangan.

Namun jika ditanya pendapat peribadi, aku lebih suka kelas yang diasingkan kerana pengajaran dan pembelajaran itu lebih mudah dilaksanakan kerana murid setiap kelas hampir sama arasnya.

Oh ya, itu pendapat peribadi aku. Tidak terguna pakai untuk perbahasan atau kritikan lanjut.

Berikut aku senaraikan sedikit kelebihan dan kekurangan bila kelas tidak lagi diasingkan.

1) Kelebihan asing kelas.

Murid searas dikumpulkan dalam sekelas. Sangat memudahkan guru handle kelas dan mengajar. Budaya pembelajaran murid hampir sama. Aktiviti kelas dan latihan yang sama boleh diberi.

Mereka akan berlumba-lumba untuk bersaing sesama mereka kerana aras yang hampir sama. Sesiapa sahaja boleh menjadi nombor 1 jika berusaha. Persaingan ini bagus sekali.

Murid dari kelas belakang berpeluang masuk ke kelas hadapan jika mereka usaha lebih. Ini membuatkan mereka lebih rajin untuk masuk ke kelas yang lebih baik. Murid dari kelas depan pula berusaha agar tidak jatuh dan turun kelas. Persaingan sihat!

2) Kelebihan tiada pengasingan kelas.

Murid tidak rasa dibeza-beza. Mereka rasa mereka semua sama sahaja. Tiada rasa rendah diri bila perlahan dalam pelajaran.

Murid yang pandai bergaul dengan murid yang tidak pandai. Ini memberi motivasi kepada murid perlahan. Buddy support juga wujud di mana murid laju sentiasa bimbing murid perlahan.

Budaya belajar dari murid yang pandai dan rajin ditiru oleh murid perlahan ini. Seterusnya budaya rajin membaca, selalu bertanya, berani menjawab dan tampil ke hadapan berjaya diserap oleh murid pemalu, perlahan dan slow.

3) Kekurangan asing kelas.

Mereka rasa gah bila berada di kelas hadapan. Murid yang perlahan pula segan dan malu untuk bagitahu kelas mereka.

Wujud perbandingan kelas dan sindirin,

“Oh. Dia murid kelas belakang. Patutlah.”

“Patutlah dia selalu menang. Dia murid kelas depan.”

Pergaulan murid terhad. Murid kelas depan hanya berkawan dengan kawan-kawan setaraf mereka sahaja. Jarang murid kelas depan bergaul rapat dengan murid kelas belakang.

4) Kekurangan tiada pengasingan kelas.

Pengajaran dan pembelajaran sukar dilaksanakan kerana aras murid berbeza-beza. Guru perlu menyediakan bahan yang berbeza-beza untuk murid laju, sederhana dan perlahan.

Sikap murid perlahan yang malas pula diikuti murid yang rajin dan bijak. Akhirnya ada murid yang asalnya rajin dan pintar menjadi malas dan keputusan peperiksaan mereka merudum. Budaya negatif sememangnya lebib cepat mempengaruhi kanak-kanak.

Murid perlahan kurang berusaha kerana sedar mereka takkan dapat merampas kedudukan dalam kelas dari murid pintar. Persaingan dalam belajar akan kurang kerana mereka tidak risau turun kelas lagi.

Murid juga hanya bergaul sesama mereka. Tiada peluang naik atau turun kelas dari darjah 1-6. Ini membuatkan hubungan mereka sesama batch mereka renggang. Tidak pernah bertukar kelas bermaksud tidak membuat kawan baru. Hanya rapat dengan kawan sekelas sahaja.

Namun, aku berpendapat saringan dan pengasingan untuk tahun 1 dan 6 sangat perlu diwujudkan.

Tidak lah aku minta asing semua. Cukup kenal pasti murid yang langsung tak tahu baca kira (LINUS) dan asingkan mereka dalam satu kelas untuk dipulihkan oleh guru pemulihan dan guru beredar.

Contohnya ada 5 kelas tahun 1. Kelas pertama hingga ke empat tiada masalah jika dicampur aduk antara murid laju dan sederhana. Namun pada aku, kelas kelima perlu diasingkan murid LINUS supaya pembelajaran dan pengajaran dapat dilaksanakan dengan berkesan.

Jika dicampur mereka dengan murid yang terlalu laju, aku risau mereka akan terus ketinggalan kerana guru tidak boleh memberi tumpuan khusus pada mereka sahaja.

Masa guru terpaksa dibahagi untuk membimbing murid laju, sederhana dan perlahan. Perhatian untuk mereka pasti berkurangan dan ini tidak bagus.

Apa pun, KPM telah mengeluarkan arahan, tiada lagi pengasingan kelas. Arahan itu wajib dipatuhi.

Apa yang aku tulis hanya pendapat peribadi dari kacamata seorang guru yang pernah mengajar kelas yang diasing 8 tahun dan kelas tanpa pengasingan selama 5 tahun.

Sesiapa sahaja berhak bersetuju atau tidak dengan pendapat peribadi ini. Suka aku maklumkan, aku sangat berbesar hati jika orang atasan sana memperhalusi pandangan ini.

Diharapkan Kementerian Pendidikan telah membuat kajian semasaknya sebelum dilaksanakan polisi ini.


Kamus Oxford Telah Memilih ‘Word of The Year 2018’. Pemenangnya adalah…

Dalam satu tradisi yang dibuat secara tahunan, Kamus Oxford telah mengisytiharkan ‘Word of The Year’ untuk tahun 2018. Perkataan yang dinobat sebagai ‘pemenang’ adalah … toxic.

From 'toxic air' to 'toxic politics', the sheer scope of its application in 2018 made 'toxic' the stand-out choice for our Word of the Year. Find out more about the choice at our Word of the Year hub: https://t.co/J1gxJBroOH #OxfordWOTY pic.twitter.com/97othfjZnN

— Oxford Languages (@OxLanguages) November 15, 2018

Adjektif toxic asalnya didefinisikan sebagai ‘beracun’, dan dapat dijejak penggunaannya seawal pertengahan abad ke 17. Namun penggunaan perkataan tersebut didapati begitu luas penggunaannya pada tahun ini. Ia menggambarkan ethos, mood dan menjadi simbol budaya bagi tahun 2018.

Perkataan tersebut menjadi alat deskriptif untuk topik – topik popular tahun ini, dalam pelbagai konteks, secara literal dan metafora. Bukan itu saja, pencarian maksud perkataan tersebut di laman web oxforddictionaries.com juga meningkat sebanyak 45%.

Berikut adalah 10 perkataan yang paling sering digunakan bersama dengan perkataan toxic .

Beberapa perkataan lain yang turut termasuk dalam undian akhir adalah:


Guru Malaysia Antara yang Paling Berdedikasi di Dunia

Pernah dengar ungkapan “kamu tak akan dapat jumpa guru – guru seperti di Malaysia”?

Hakikatnya, ungkapan tersebut ternyata mempunyai kebenaran apabila kajian oleh Cambridge Assessment International Education meletakkan cikgu – cikgu kita sebagai antara yang paling berdedikasi di dunia, sebagai mana laporan New Straits Times.

70% guru – guru di Malaysia didapati merasakan tugas mengajar sebagai satu karier yang mengganjari diri mereka.

Juga, Cambridge International dipetik mengatakan:

“75% guru – guru yang dibanci turut mengambil bahagian dalam kelas – kelas tambahan untuk membantu murid – murid peroleh markah tinggi – Ini peratusan tertinggi daripada semua negara yang dibanci”

Masih teringat usaha dan jasa cikgu – cikgu, ustaz – ustazah yang membuat kelas tambahan sendiri dari pukul 8 pm hingga tengah malam.

“Keputusan peperiksaan dicapai oleh murid-murid di Malaysia juga yang paling tinggi dicapai antara negara-negara terlibat dalam bancian ini,” kata kumpulan itu dalam satu kenyataan seperti dilaporkan akhbar The Star.

Bancian itu melihat keadaan persekolahan pelajar berumur antara 12 hingga 19 tahun dan guru di 10 negara termasuk Argentina, China, India, Indonesia, Pakistan, Sepanyol, Afrika Selatan dan Amerika Syarikat.

Sebanyak 477 pelajar dan 634 guru di negara ini terlibat dalam bancian tersebut.

Terima kasih cikgu – cikgu Malaysia! Anda memang istimewa!


Video Pendidikan Fizik Seram Ini Menangi Tempat Pertama

Siapa sangka, dalam banyak – banyak cara pengajaran fizik, pendekatan video seram boleh jadi cukup berkesan?

Video yang dihasilkan oleh pasukan pelajar Politeknik Merlimau, Melaka bertajuk  “Thermal Equilibrium: How To Determine Heat Lost & Heat Gained” (Keseimbangan terma – bagaimana menentukan haba yang hilang dan haba yang diterima) ini memenangi pertandingan eMicro Video Content Competition baru – baru ini.

Video tersebut merupakan cara kreatif pengajaran mengenai topik keseimbangan terma, satu topik fizik yang biasanya dianggap membosankan, tetapi kali ini dipamerkan dalam bentuk media yang cukup popular di Malaysia.

Iaitu dengan tema seram, mungkin kerana banyaknya filem seram negara kita yang box – office. Selepas ini mungkin Shamsul Yusof boleh ambil idea membuat filem seram bercirikan pendidikan daripada pelajar – pelajar ini.

Mungkin boleh berikan nama … Muna …phtalene 3… (Wow teruknya lawak)

Video bermula dengan seorang pelajar bernama Rafiq yang melihat kelibat gelap mengikuti dirinya. Namun dia membiarkan saja dan masuk ke dalam kelas, di mana pensyarah sedang mengajarkan definisi ‘keseimbangan terma’.

Namun dia hilang fokus dan bermain telefon, (walaupun pensyarah tersebut bukan main lawa). Kemudian dia tinggalkan kelas bersama rakan.

Apabila dia memasuki kereta, kelibat gelap tersebut muncul di kerusi belakang sebagai seorang wanita, yang menanyakan Rafiq sama ada dia sudah memahami apa itu ‘keseimbangan terma’.

Kita kemudian ke adegan bilik gelap dimana pensyarah memberikan penjelasan terperinci. Kali ini, Rafiq memberi perhatian sepenuhnya.

Adegan kemudian dipotong balik kepada Rafiq yang masih berada di kerusi pemandu. Dia kelihatan bingung hingga dibangunkan oleh kawannya.

Video tersebut dihasilkan oleh Mohamad Ridzuan Amer, 23, Alaudin Rafiq Rosman, 24, Aida Kamalia Arman, 20, Olivia Lamba Sandom, 20, dan Puven Raj P.Chazian, 19.

Mereka mengatakan memang tujuan mereka mengetengahkan konsep lain dari yang lain untuk menarik perhatian juri.

“Kami sengaja biarkan video tersebut tergantung supaya penonton tertanya – tanya apa yang akan berlaku. Kami boleh jadikan ini sebagai bahan sekuel untuk pertandingan lain” Kata pensyarah Rizman Ezani Razali.

Video tersebut memenangi tempat pertama daripada 200 penyertaan.


15 Animasi GIF yang Menunjukkan Bagaimana Benda Berfungsi!

Pernah terfikir bagaimana zip berfungsi, atau bagaimana mekanisme alatan menjahit? Macam mana pula kunci boleh buka pintu?

Semua soalan ini kadang – kala terbenam di sudut otak dan tak pernah terjawab sampai sekarang. Tapi sekarang dengan ciptaan internet, dan gambar animasi GIF, kita boleh faham jawapan kepada persoalan – persoalan tersebut hanya dengan video 3 saat.

Jadi berikut adalah koleksi 15 animasi GIF yang menerangkan bagaimana benda – benda berfungsi!


Ucapan Graduan Terbaik UIA yang Viral

Perjalanan menuntut ilmu tidak mudah, tapi jangan putus asa.


Ilusi Optik – Bila Mata pun Menipu!

Ingatkan awak boleh dipercayai, encik mata…


Kenapa Jam Pusing Arah Jam?

Putaran bumi, peredaran bulan keliling bumi, larian di trek, tawaf, semua ni berputar MELAWAN arah jam.

Tapi kenapa jam berputar … mengikut arah jam? Apa istimewa sangat arah jam?


Macam Mana Duit Kertas Boleh Ada Nilai?

Pernah terfikir tak, macam mana duit kertas boleh ada nilai? Kenapa satu kertas boleh lagi berharga dari kertas yang lain?

Penyampai: Thalhah Kamarolzaman – graduan ekonomi Durham University.


Ketuk Ketampi Rupa – rupanya Senaman Mencerdaskan Otak? Adakah itu Sebab Ia Begitu Popular di Sekolah – sekolah?

Ketuk ketampi mungkin merupakan bentuk hukuman yang cukup dibenci pada zaman sekolah.

Populariti hukuman tersebut tersebar luas. Tak siap kerja sekolah? Ketuk ketampi. Bising dalam kelas? Ketuk ketampi. Ketuk ketampi tak seragam? Ketuk ketampi. Kadang kala, dalam satu hari 3 kelas berturut – turut menyuruh membuat gerakan atas bawah sambil memegang telinga tersebut.

Namun rupa – rupanya nama ketuk ketampi tersebut miliki nama lain yang lebih komersial.

‘Superbrain yoga’.

Dalam laporan oleh CBS2 News, pergerakan tersebut dianggap mampu menjadikan seseorang lebih cerdik, kerana dikatakan ia merangsang aktiviti neuron dan sel dalam otak.

Menurut doktor yang ditemuramah dalam laporan tersebut, pelajar yang disuruh mengamalkan senaman Super Brain Yoga itu memperoleh keputusan semua A, dan berubah menjadi seorang pelajar yang baru.

Menurut artikel oleh Karangkraf pula, kajian menunjukkan amalan ketuk ketampi dapat memberi keseimbangan kepada kedua-dua bahagian otak.

Queensland Academis Health Science Campus pula mendedahkan kebaikan SuperBrain Yoga sebagai:

Nama Super Brain Yoga itu pula nampaknya dihakciptakan oleh Master Choa Kok Sui. Bayangkan jika nama ini yang digunakan oleh cikgu – cikgu untuk mendenda murid – murid mereka. Mungkin mereka tidak lagi membenci hukuman tersebut.

“Kamu tak siap kerja sekolah? Hah pergi buat gerakan Superbrain Yoga® dekat belakang. Buat 20!”

Namun satu lagi persoalan yang lebih kritikal adalah, sewaktu hukuman ini digunakan oleh warga pendidik berpuluh – puluh tahun sebelum ini di sekolah tanah air, adakah mereka sudah tahu kesannya terhadap rangsangan otak?

Sebab masuk akal kenapa hukuman ini begitu popular di sekolah – sekolah berbanding hukuman lain jika warga pendidik sudahpun mengetahui bahawa ia bukan saja satu bentuk dendaan, tapi juga satu penambahan kecerdasan otak murid – murid untuk menyambung sesi PnP.

Kalau betul, bagaimana datuk nenek kita boleh tahu? Persoalan yang cukup menarik bukan?


Apa Amalan yang Merosak Nilai Pendidikan Sampai Sekarang? Jawapannya Fotostat Buku.

Nisah Haron, seorang peguam dan sasterawan yang disegani telah mengkritik amalan fotostat buku yang menurutnya merupakan pembunuh industri buku.

Dialog Pembunuh Industri Buku:
“Kau belilah, nanti ‘kitorang’ fotostat.”

Diucap pelajar.
Diucap pensyarah.
Diucap orang awam.

Sama halnya, untuk yang nak pakai barangan berjenama, tetapi beli yang tiruan dan berbangga pula dengan barangan tiruan itu.

Kalau ucapan itu oleh pelajar saya sendiri, memang saya tidak halalkan ilmu yang saya ajar.

Kalau diucapkan pensyarah, saya renung matanya dan bertanya wang gajinya yang lebih banyak daripada penulis itu digunakan untuk apa kalau bukan membeli buku.

Kepada yang berbangga dengan sikap begini, percayalah integriti anda sebagai insan dipersoalkan. Ini sesungguhnya, bukan integriti orang Islam.

Beli buku sokongannya besar untuk seluruh industri. Kalau tidak kemampuan buat masa ini, diam-diam sudahlah. Ujaran itu biarpun ada unsur jenaka, tetapi sangat tidak kelakar.

Ujaran begitu depan penulisnya sendiri, sangat kurang ajar.
Ujaran begitu depan penerbit, kedengaran angkuh (seolah-olah duitnya itu untuk benda lain yang lebih penting daripada ilmu).

Keadaan ekonomi semasa memaksa kita buat banyak pilihan. Kita boleh memilih untuk bercakap yang baik-baik dan terus memilih untuk tidak menyokong perbuatan fotokopi dengan cara yang tidak sah.

“Kalau ucapan itu oleh pelajar saya sendiri, memang saya tidak halalkan ilmu yang saya ajar”

Amalan fotostat buku yang melanggar hak cipta penerbitan sememangnya satu amalan yang masih diamalkan sehingga sekarang, dan malangnya, ia dianggap sebagai satu perkara biasa yang tidak bersalahan oleh kebanyakan orang.

Tambah menyedihkan, perkara ini dilakukan di institusi – institusi pendidikan, di mana sepatutnya nilai keberkatan ilmu dijaga rapi.

Seperti mana industri cetak rompak berlaku kepada bahan media seperti filem, cetak rompak juga berlaku kepada industri percetakan buku.

Ia biasanya dilakukan oleh pelajar – pelajar yang merasakan mereka tidak berkemampuan untuk membeli buku – buku akademik yang dianggap mahal. Maka mereka meminjam buku – buku daripada rakan – rakan atau perpustakaan, kemudian dibawa ke kedai fotostat untuk dicetak secara keseluruhan, atau sebahagian.

Maka mereka dapat memperoleh keseluruhan isi buku tersebut dengan harga yang berkali ganda murah, kerana dapat dipintas kos untuk penerbitan, hak cipta, dan selainnya pada buku tersebut.

Kebiasaannya, hal ini dilakukan hanyalah untuk keperluan peribadi dan bukan untuk nilai komersial. Itu kebiasaannya tiada masalah, selagi mana ia cuma digunakan untuk komentari, kritikan, laporan pendidikan dan kajian (Fair use), namun dengan peraturan – peraturan tertentu seperti tidak boleh menyalin keseluruhan buku, dan tidak boleh membuat banyak salinan dan diedarkan. Sesetengah perpustakaan mengehadkan jumlah muka surat yang boleh disalin.

Namun yang lebih membinasakan dan jelas melanggar undang – undang, adalah apabila buku – buku yang difotostat itu itu dijual semula tanpa kebenaran penerbit. Bukan itu saja, kadang kala ia dijadikan bisnes di kolej malah turut mendapat tempahan daripada tenaga pengajar.

Suatu soalan telah diajukan di portal kemusykilan.islam.gov.my mengenai diri penanya yang merupakan peniaga kedai fotostat di IPT. Beliau menjual salinan fotostat buku – buku untuk kegunaaan pelajar, dengan niat untuk membantu pelajaran mereka.

Ini jawapan rasmi yang diberikan:

“Anda wajib bertaubat daripada melakukan penyelewengan tersebut dan perlu membayar semula jumlah kertas photostate yang telah  digunakan dan wajib membayar kepada majikan anda. Anda wajib berhenti serta merta daripada melakukan perkara tersebut.”

Jelas, hal tersebut adalah serius dan berkait rapat dengan isu halal dan haram rezeki.

Hal ini kerana, menurut MUIS, Islam sangat menitikberatkan persoalan ‘Intellectual Property’ atau ‘al-milkiyyat al fikriyyah’ – harta intelek, sebagai termasuk di dalamnya hakcipta diperundangan dalam Islam.

Menurut Syeikh Salih al Munajjid , berikut adalah tatacara dan hukum fotostat:

“Hak cipta tertakluk kepada penulis dan warisnya setelah mereka meninggal dunia, dan tiada kesalahan menyalin atau memfotostat untuk kegunaan peribadi, tanpa niat untuk menjual selagi mana pemilik hak cipta tidak menyatakan kesalahan pada perbuatan tersebut. Namun jika ia disalin dengan tujuan menjual dan berdagang, maka ia tidak dibenarkan”

Seharusnya, kita perlu menghargai dan memahami bahawa karya – karya yang disalin itu adalah hak pengkarya, penulis, pemilik hak cipta yang telah bertungkus lumus menghasilkan buku tersebut. Titik peluh mereka perlulah diberi ganjaran setimpal dengan royalti hasil usaha yang mereka kerahkan.


Soalan Matematik Tambahan terlalu Susah, Calon SPM Menangis, Bakar Buku

Matematik Tambahan seringkali menjadi subjek yang paling ditakuti oleh calon – calon SPM. Namun tahun ini nampaknya kesukaran soalan peperiksaan adalah luar biasa.

Kesukaran Kertas Matematik Tambahan Tahun ini bukan saja diakui oleh calon – calon SPM:

Roses are red,Children are crying,Well this is bad,Add Maths is me dying.#SPM2018 #addmath

— raiden haver (@writingissues) November 25, 2018

*me after add maths paper 1#spm2018#addmath pic.twitter.com/QEYW84PHj7

— Dan (@Burger_Z_) November 27, 2018

… Malah turut diakui oleh tenaga pendidik

“Secara keseluruhan soalan tahun 2018 ialah yang paling mencabar jika dibandingkan dengan soalan-soalan beberapa tahun yang lalu.”

Kesusahan soalan matematik tambahan tersebut kemudian membuatkan beberapa pelajar membakar buku dan kertas peperiksaan kerana kecewa.

i dont want to see this thing again?#spm2018 #addmath pic.twitter.com/awQDZV53Eb

— zhiyeeee_ (@zhiyee69834798) November 27, 2018

Tindakan ini tular pula di media sosial sehingga mendapat kecaman netizen.

Pelajar kemudian tampil pula untuk memohon maaf atas persepsi bahawa golongan muda sekarang tidak lagi menghormati buku dan ilmu.

“Saya minta maaf kepada semua. Saya dah tanya junior saya, diorang tak nak pun buku itu atas alasan mereka nak buku past year yang latest dan ada SPM 2018. Buku tersebut dah diguna untuk buat latihan, bukan tak nak bagi dekat junior dan adik”.

Beliau memberitahu niat membakar buku tersebut kerana tidak mahu buku itu terbiar dilantai, sebab banyak dilihat buku-buku subejk lain terbiar atas lantai sahaja. Lagi pun saya bakar dan tanam dengan niat orang tidak terpijak dan biarkan buku begitu sahaja.

Nampaknya, Soalan yang dianggap Begitu Susah Oleh Rata – rata Pelajar adalah Mengenai Geometri Logo

Ini percubaan admin Ini Sains Beb bagi soalan tersebut:

Kesusahan Soalan Peperiksaan SPM tahun ini, Terutama Bagi Matematik Tambahan telah Mendatangkan Kritikan Dari Pelbagai Pihak

Soalan peperiksaan tersebut dikhuatiri membunuh hati dan jiwa pelajar.

Ini komen penceramah Fairuz al Jengkawi mengenai isu yang dianggap barah kepada sistem peperiksaan ini:

Tolong sangat-sangat agar support anak-anak kalian yang baru mengambil subjek Matematik Tambahan semalam. Saya fikir ini pertama kali melihat betapa kecewanya pelajar hingga buku dan kertas soalan pun sanggup dibakar. Tuan Puan bacalah satu demi satu komen yang saya kongsikan ini. Anak-anak ini menangis, sedih dan keliru.

Sudah pasti dikalangan pelajar ini ada yang bersungguh-sungguh untuk skor A. Siang malam study, ulangkaji dan jumpa guru. Kalau guru yang mengajar pun kata soalannya susah ya ampun, bayangkan si murid yang menghadapnya.

Walau boleh je kita kata, “alah, SPM je kot. Aku dulu result add math teruk gila, elok je hidup sampai sekarang.” Komen-komen begini langsung tidak membantu mereka. Mereka perlukan kata-kata sokongan yang mampu menaikkan semangat semula.

Saya tak faham, apa sebenarnya yang nak dicapai oleh penggubal soalan? Adakah semakin susah soalan atau semakin tinggi KBATnya, semakin bermutu dan berkualiti ia?

Bukankah ujian ini mahu menguji tahap kefahaman pelajar sepanjang sesi persekolahan? Jadi, mengapa dibuat soalan di luar kemampuan mereka. Adakah kalian expect budak-budak yang ambil add math mesti pandai dan gifted?

Tahun lepas, kajian Kesihatan Mental Kebangsaan mendedahkan betapa ‘stress’nya remaja belia di Malaysia. Dari jumlah ini, seramai 600 ribu orang berniat untuk bunuh diri.

Tahun lepas juga, saya temui seorang pelajar Tingkatan 4 yang mengaku sering ambil ubat disebabkan stress bila nak dekat dengan ujian.

2017 juga kita menangisi pemergian seorang pelajar berusia 12 tahun yang bunuh diri dek kecewa dengan keputusan UPSR yang diperolehi.

Ini semua ada kaitan dengan perkembangan mental dan emosi para pelajar kita hari ini. Jika adik-adik ini tidak bertemu dengan kaunselor di sekolah, saya khuatir sesuatu yang lebih teruk akan berlaku.

Saya mengajak kita semua untuk menekuni semula Falsafah Pendidikan Kebangsaan yang ini,

“Pendidikan di Malaysia adalah suatu usaha berterusan ke arah memperkembangkan lagi potensi individu secara menyeluruh dan bersepadu untuk mewujudkan insan yang seimbang dan harmonis dari segi intelek, rohani, emosi dan jasmani berdasarkan kepercayaan dan kepatuhan kepada Tuhan.

Usaha ini adalah bagi melahirkan rakyat Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai kesejahteraan diri, serta memberi sumbangan terhadap keharmonian dan kemakmuran keluarga, masyarakat dan negara.”

Jadi, izinkan untuk saya bertanya. Adakah dengan menggubal soalan yang tak mampu dijawab oleh pelajar akan menjadikan mereka dapat mengimbangi dari segi minda, spritual, emosi dan fizikal? Atau juga ia bakal menjadikan anak-anak ini semakin bertambah pengetahuannya, berketerampilan, berakhlak mulia serta bertanggungjawab?

Wahai Kementerian Pendidikan Malaysia, tolonglah berbuatlah sesuatu. Saya takut sangat andai banyaknya jiwa-jiwa yang akan ‘terbunuh’ dek kegilaan ini.

Wahai mak ayah, akhirnya kita nampak dek demand yang melampau-lampau dari segelintir ibubapa untuk melihat anak dapat semua A dalam setiap subjek, kita menyaksikan hal semacam ini.

Bersabarlah, Terus Tanamkan Kecintaan Kepada Ilmu. Jangan Biarkan Dugaan Ini Memadamkan Semangat Belajar Kalian.


Untuk Mencipta Planet Seperti Bumi, Seseorang Perlu Baling Syiling dan Dapatkan Kepala 1 Octilion Kali, Berturut – turut.

Mengapa ‘kerawakan’ (randomness) dianggap satu kesimpulan saintifik yang boleh diterima sedangkan ‘kebijaksanaan’ tidak? Semakin dikaji alam ini, semakin jelas elemen reka bentuk dalam alam semesta.

Pada tahun 1966, ahli fizik hanya memiliki dua kriteria untuk membolehkan sesebuah planet menampung kehidupan: bintang bapa (parental star) yang sesuai, dan jarak planet yang bertepatan dari bintang tersebut. Itu tidaklah banyak. Hal ini memberi inspirasi kepada saintis untuk mencari alien. Mereka berharap dapat menerima signal radio untuk mencari kebijaksanaan angkasa lepas, tapi mereka tidak menemui apa – apa.

Sejak 1966, parameter untuk membolehkan kehidupan berkembang bertambah daripada 2 kepada 10 kepada 50 dan sekarang kita ada lebih daripada 200 syarat – syarat spesifik (dan masih bertambah). Kesannya, kebarangkalian untuk kewujudan kehidupan di angkasa lepas semakin berkurang dan berkurang dan berkurang.

Ini adalah beberapa syarat – syarat yang diperlukan:

Kesemua ini adalah faktor yang diperlukan untuk kelangsungan kehidupan. Banyak daripada faktor ini bergantung antara satu sama lain, maka kebergantungan itu juga harus dipertimbangkan. Kebarangkalian sesebuah planet memiliki hanya 32 daripada faktor – faktor ini adalah satu dalam Tredecilion, atau 1 diikuti dengan 42 angka kosong (1 dalam 1,000,000,000,000,000,000,000,000,000,000,000,000,000,000 )

Jika ia hanya terjadi secara rawak, maka seseorang perlu membaling syiling dan memperoleh ‘kepala’ satu octiliion kali secara berturut – turut.

Bila agaknya komuniti saintifik akan mengakui bahawa kebijaksanaan lah kesimpulan saintifik yang harus diterima? Memberi komen terhadap kompleksiti alam semesta, Dr John Lennox, Professor Matematik Universiti Oxford mengatakan:

Semakin kita mengenali alam semesta kita, semakin jelas bahawa hipotesis ia dicipta oleh Pencipta adalah penjelasan terbaik kenapa kita berada di sini

Dr Shadee Elmasry


Ilusi Optik, Bila Mata Pun Menipu

vERSI ARTIKEL

Eh hai, cuba anda tengok gambar ini.

Nampak macam gambar ini bergerak – gerak kan? Tapi sebenarnya ia gambar tetap.

Macam mana pula dengan gambar ini?

Anda perhatikan blok A, nampak macam lagi gelap berbanding blok B bukan? Tapi sebenarnya warna keduanya adalah warna yang sama.

Dan gambar di atas pula nampak seperti gambar 3D, namun sebenarnya ia hanyalah lukisan 2D di atas kertas.

Jadi untuk semua gambar – gambar tadi, mata kita seolah – olah menipu kita. Fenomena ini kita panggil sebagai ilusi optik.

Ilusi optik adalah ilusi yang menipu sistem penglihatan mata kita untuk melihat sesuatu yang tak wujud, atau melihat sesuatu dengan salah.

Ya, ilusi optik ini membingungkan, kerana ia ‘mengacau’ otak kita. Namun, tidak semestinya ilusi optik ini tidak bagus. Ia miliki banyak kegunaan:

Ilusi optik antara lain digunakan dalam iklan untuk membangkitkan rasa ingin tahu bakal pelanggan.

Contohnya van Kit Kat ini yang buat kita lihat seolah – olah ada orang yang tidur di katil tergantung van.

Disamping menimbulkan penegasan bahawa Kit Kat merupakan jenama untuk ‘relaks’, iklan ini juga menarik perhatian pemandu. Pemandu yang melihat iklan ini pada waktu kesesakan lalu lintas pasti ingin melihat ilusi ini dengan lebih dekat, lantas membuatkan mereka teringin untuk membeli coklat tersebut.

Begitu juga iklan Honda CRV ini yang sangat unik dan menarik perhatian.

Dalam iklan yang dipenuhi dengan ilusi optik ini, Honda ingin memberikan mesej bahawa kereta ini mampu melakukan perkara – perkara yang mustahil.

Honda CRV kemudian menjadi antara model Honda yang paling berjaya.

Begitu juga, ilusi optik boleh digunakan untuk menyelamatkan nyawa.

Ilusi anak kecil melintas di jalan di atas membuatkan kereta bergerak perlahan di kawasan sekolah.

Dan untuk memaksa pemandu memperlahankan kenderaan, ada syarikat di Canada yang memperkenalkan teknik ilusi stiker lubang jalan.

Dan sebenarnya ilusi mata juga membolehkan untuk menonton video – video di skrin. Kerana video sebenarnya adalah satu ‘ilusi’.

Apabila kita melihat video, filem, rakaman facebook live, atau animasi, kita perhatikan bahawa elemen – elemen di dalam video tersebut bergerak dengan licin, seperti pergerakan dunia sebenar. Tapi hakikatnya video tersebut cumalah koleksi ribuan gambar – gambar statik yang memberikan pergerakan.

Apabila video dimainkan, puluhan gambar ditunjukkan bertubi – tubi dalam masa saat. Dan lantaran mata kita mengekalkan satu impresi visual dalam 1/30 pecahan saat (fenomena ini dinamakan persistence of vision), maka otak kita menganggapnya sebagai satu pergerakan.

Ilusi ataupun penipuan mata ini kemudian mewujudkan industri video yang bernilai berbilion – bilion dolar.

Memandangkan ilusi optik ini terjadi pada kita semua, berbilion – bilion manusia setiap hari, maka sudah pasti kita sudah pun mengetahui, dan faham bagaimana ia berlaku bukan?

Sebenarnya … tidak juga…

Ilusi optik masih satu lagi merupakan satu misteri besar yang belum dirungkai.

Dalam usaha untuk memahami ilusi optik, saintis membahagikannya kepada 2 jenis, iaitu:

Ilusi optik yang disebabkan oleh peraturan fizik senang dijelaskan.

Menurut teori penglihatan oleh Ibn Haytham yang masih digunakan sehingga sekarang, kita dapat melihat adalah kerana cahaya dari objek yang masuk ke dalam mata.

Sebelum itu, saintis Greek percaya bahawa organ penglihatanlah yang mengeluarkan cahaya.

Maka apabila berlaku gangguan pada isyarat optik antara objek dengan mata, terjadilah ilusi.

Contoh ilusi optik yang disebabkan peraturan fizik adalah fatamorgana, iaitu satu ilusi yang biasa berlaku di padang pasir, di mana pemerhati akan melihat seolah – olah wujud kolam air di tengah – tengah padang pasir, atau jalan yang panas.

Terjadinya fenomena tersebut adalah kerana pembiasan cahaya akibat perbezaan suhu lapisan udara.

Satu lagi ilusi adalah pelangi. Walau sejauh mana pun kita cuba mengejar pelangi, kita tak akan dapat sentuh pangkalnya. Kerana pelangi bukanlah objek biasa, tetapi satu ilusi cahaya.

Itu ilusi – ilusi yang disebabkan oleh fizik. Tapi yang lebih memeningkan adalah ilusi yang disebabkan oleh bahasa otak.

Cuba anda perhatikan gambar ini. Garisan mendatar mana yang lebih panjang?

Nampak macam garisan B yang lebih panjang bukan? Tapi sebenarnya garisan kedua – duanya adalah sama panjang.

Jadi..apa isunya? Begini.

Pada mulanya saintis menganggap bahawa ilusi optik di atas dialami oleh semua orang di seluruh dunia. Tapi kemudian mereka menguji orang Afrika dengan ilusi yang sama dan ternyata, mereka tidak tertipu. Golongan yang lebih mudah tertipu dengan ilusi di atas adalah orang Barat di kawasan industri.

Penjelasan mengapa orang Afrika tidak tertipu, adalah kerana tempat kehidupan mereka tidak sama dengan tempat tinggal orang moden yang banyak bangunan bersudut dan berbongkah.

Tempat tinggal mereka lebih banyak bentuk bulat dan lengkung semula jadi. Jadi inilah sebab mereka ‘kebal’ ilusi tersebut.

Jadi rupa – rupanya, ilusi optik ini bergantung pada cara kita dibesarkan.

Ilusi optik juga mendedahkan realiti penglihatan kita.

Cuba perhatikan gambar – gambar ini:

Anda nampak bentuk segi tiga, petak dan bulatan?

Sebenarnya bentuk – bentuk tersebut tidak wujud. Perhatikan betul – betul. Otak kita sendiri yang cuba untuk melengkapkan data berdasarkan pengalaman bentuk yang kita pernah tengok.

Maksudnya, otak kita membuatkan kita melihat perkara yang tidak wujud.

Contoh lain, pernah tak anda nampak bentuk muka pada benda – benda rawak? Contohnya kita nampak bentuk wajah orang di pokok, batu dan gunung. Fenomena ini dipanggil Pareidolia.

Bentuk – bentuk tersebut tidak wujud, tapi otak kita sendiri yang cuba mendatangkan makna pada data – data yang tidak bermakna.

Disebabkan kita sudah ketahui bahawa mata kita boleh menipu. Kesannya agak besar.

Dalam mahkamah, saksi mata dianggap metod pembuktian yang utama. Tapi bagaimana jika saksi tersebut sekadar terpedaya dengan ilusi?

Dalam sains, pemerhatian adalah sangat penting dan merupakan keperluan asas untuk membuat dapatan dan teori saintifik. Namun menurut ahli falsafah Thomas Kuhn, pemerhatian seorang saintis sebenarnya tak lari daripada bias.

Dalam bereksperimen, saintis sebenarnya dipengaruhi oleh teori dan paradigma yang mereka telahpun percayai sebelum ini. Maka dapatan eksperimen dan kesimpulan mereka boleh jadi berat sebelah, menurut kepercayaan mereka.

Dan akhirnya, ini semua membuka kepada satu persoalan klasik:

Kita nampak baru kita percaya, atau kita percaya baru kita nampak?


“Singgah di Johor atau Johol”? Isu Baru yang Mencetus Debat Netizen

Isu mengenai penggunaan kata yang benar terhadap ungkapan klasik lagu Melayu timbul lagi. Kali ini berkenaan perkataan ‘Johor’ atau ‘Johol’.

Seorang pengguna Twitter meluahkan ketidakpuasan dirinya apabila menganggap ramai orang salah menyanyikan lagu klasik Joget Pahang.

Menjengkelkan betul bila orang nyanyikan ‘Dari Melaka ke Negeri Pahang, singgah di Johor beli berangan’. Sesungguhnya bukan Johor harap maklum, tapi Johol. Johol ni kawasan di Negeri Sembilan. Jadah nak pergi Pahang dari Melaka, patah balik Johor. Biasakan betul, betulkan biasa.

Menurut pengguna ini, penggunaan Johor adalah salah kerana tidak logik dari sesi geografi. Kenyataan ini mengundang respon yang hebat dari pelbagai pihak di alam maya, kerana ini bermakna, beliau mencabar lirik lagu rasmi Joget Pahang nyanyian P Ramlee:

Dari Melaka
Ke negeri Pahang
Singgah di Johor beli berangan
Kami ucapkan selamat datang
Apa yang kurang dicaci jangan

Anak kepada penulis lirik lagu Joget Pahang nyanyian P Ramlee, Anwardi Datuk Jamil , kemudian tampil memberikan respon:

“Ada  orang bertanyakan saya untuk menyelesaikan pertikaian malam semalam. Dalam lirik lagu Joget Pahang, lagu yang dikomposisikan oleh P Ramlee dengan lirik oleh arwah bapa saya, mereka bertanya saya – ada satu baris yang mengatakan:

“Dari Melaka ke negeri Pahang, Singgah di Johor Beli Berangan”

Ada orang yang memberitahu umum bahawa perkataan yang asal adalah Johol dan bukan Johor. Menurutnya, siapa yang waras mahu pergi ke Johor terlebih dahulu, kemudian ke Timur Laut ke Pahang. Johol lebih masuk akal, katanya, kerana Johol di Negeri Sembilan dan lebih masuk akal untuk melalui Johol untuk ke Pahang.

Saya sebenarnya tak perlu menyemak nota arwah bapa saya kerana saya tahu memang maksud beliau Johor. Untuk pihak yang mengatakan ia Johol, saya cadangkan tak perlu tunjuk pandai.

Kisahnya adalah tentang Hang Tuah pergi ke Pahang untuk membawa balik Tun Teja. Sekarang, ini adalah abad ke 16. Jika anda google Johol, anda akan tahu bahawa pada pertengahan abad ke 17 (setelah kejatuhan Melaka), Johol masih dipanggil Sungei Keroh. Hanya apabila Undang Johol wujud barulah kawasan tersebut dipanggil Johol secara rasmi. Jadi, Johol tidak wujud pada waktu Hang Tuah. Itu satu.

Sekarang, saya rasa orang ini fikir bahawa Lebuhraya Karak wujud pada waktu itu, itulah sebabnya dia kata ia lebih masuk akal untuk Hang Tuah pergi ke Utara, kemudian Timur (melalui lebuh raya Karak dan lebuh raya Timur – Barat baru). Secara logiknya, jika lebuh raya wujud pada waktu itu, barulah masuk akal. Tapi tidak. Itu dua.

Begitu juga, Johor adalah negeri bukan bandar seperti Johor Lama atau Johor Baru. Ia adalah negeri yang mempersempadankan Melaka. Pada waktu dulu – dulu, jika anda cukup dungu untuk untuk cuba pergi ke Pahang menggunakan jalan darat, anda akan perlu masuk Johor dulu ke arah pantai Pekan dan kemudian ke arah Timur ke Kuantan atau Inderapura. Melalui jalan Johol ke laluan Kuantan kerja gila kerana anda perlu memanjat gunung sebelum sampai ke Pahang. Itu tiga.

Akhir sekali, jika dia membaca buku Hang Tuah, dia pasti sedar bahawa Hang Tuah ke Pahang menggunakan laut, melalui Selat Johor dan kemudian ke Laut China Selatan. Jadi pergi ke Johol menggunakan kapal pasti sukar.

Jadi saya fikir bapa saya sememangnya maksudkan Johor dan bukan Johol, seperti yang ditunjukkan.

Maka jelaslah, bahawa sememangnya Johor, bukan Johol.


Mahu Perbetul Salah Tanggap Terhadap Islam, Pelajar Malaysia di UK Gerak Kempen Beri Makan Gelandangan

Pelajar Malaysia di UK menjalankan kempen yang diberi nama “Warming the Soul – Feeding the Homeless” sebagai satu kerja amal kepada masyarakat setempat.

Program yang dikelolakan oleh Ikatan Muslimin Malaysia Eropah tersebut bertujuan untuk memperbetul tanggapan salah sesetengah anggota masyarakat negara ratu tersebut terhadap Islam, sehingga mencetuskan Islamofobia.

Program Warming the Soul tersebut dijalankan dalam beberapa siri di beberapa tempat seperti di Dublin, Cardiff dan Manchester.

Dalam sesi – sesi tersebut, peserta yang terdiri daripada pelajar Malaysia mengedarkan makanan dan minuman seawal 7 pagi kepada golongan gelandangan tempatan yang serba kekurangan dan tidak memiliki tempat tinggal.

Saudara Aiman Arif, salah seorang peserta program, ketika ditemubual oleh Media ISMA Eropah berkata, “program ini dapat memberi peluang kepadanya serta peserta-peserta lain untuk merasa keadaan bagaimana hidup dalam serba kekurangan, tambahan pula dengan cuaca musim sejuk di bumi Eropah ini yang ‘unforgiving’ dengan hujannya yang berterusan, mendungnya yang berpanjangan, dan sejuknya yang naik ke tulang”

Beliau juga menambah, “aktiviti-aktiviti sebegini turut melatih diri peserta-peserta untuk sentiasa beramal serta diharapkan dapat memupuk semangat suka memberi dalam kalangan pelajar kepada masyarakat, kearah kebaikan.”

Peserta turut berkesempatan untuk beramah-mesra dengan golongan-golongan ‘homeless’ ini di mana salah seorang daripada mereka, bernama Dell, telah berkongsi kisah hidupnya serta bagaimana dia telah menjadi mangsa keadaan sehingga terpaksa hanya berteduhkan awan pada waktu malam.

Dia turut menghargai jasa serta semangat yang ditonjolkan oleh peserta-peserta dan AJK yang terlibat dalam membantu mereka yang kurang bernasib baik ini.

Sehubungan dengan itu, adalah menjadi harapan bahawa program sebegini menjadi salah satu platform terbaik bagi mahasiswa Malaysia di United Kingdom untuk menyumbang kembali kepada komuniti serta masyarakat setempat.


Mencapai Jutaan Tontonan, Ternyata Ucapan Graduasi Uni Malaysia Mampu Mencabar Barat.

Selama ini kebanyakan ucapan graduasi oleh graduan terbaik universiti, atau valedictorian speech yang tular didominasi oleh Universiti – universiti Barat.

Ucapan dari graduan Harvard ini contohnya, tular apabila beliau memberikan kritikan dan pandangan uniknya terhadap sistem pendidikan Barat.

Begitu juga, video ucapan Denzel Washington ketika hari graduasi Dillard University ini menjadi bahan motivasi jutaan pelajar yang terinspirasi dengan kisah beliau bangkit dari kegagalan.

Namun, siapa sangka, ucapan graduasi universiti Malaysia juga sebenarnya miliki kehebatan tersendiri dan mampu mencabar hasil keluaran universiti Barat.

Video ucapan graduasi oleh graduan PhD terbaik USIM, Dr Kamilin Jamilin, mencapai jutaan tontonan dalam masa kurang satu minggu dan dikongsikan dalam pelbagai medium.

Ucapan graduasi yang unik tersebut sangat menyentuh hati kerana dikaitkan dengan keberkatan doa ibu. Beliau yang merupakan penerima anugerah Chansellor Award USIM itu mengatakan bahawa beliau tidak perlu langsung merasa bimbang, kerana beliau sentiasa mempercayai doa ibu beliau yang bersolat Dhuha sekurang – kurangnya 1 jam setiap hari.

Menariknya, tatkala ucapan – ucapan graduan di Barat rata – rata mengkritik sistem peperiksaan, pendidikan, mengkritik nilai ilmu, ucapan graduan negara kita menyentuh nilai rohani dan hakikat keberkatan ilmu.

Hal ini merupakan satu keunikan yang sewajarnya dipersembahkan secara lebih meluas kepada pengguna alam maya seluruh dunia yang kini sedang mengalami krisis ‘kekeringan’ nilai pendidikan.


Peta Genius ini Menerangkan Keseluruhan Fizik!

Einstein pernah mengatakan:

Jika anda tak mampu menerangkan dengan mudah, itu bermakna anda belum cukup faham

Kebiasaannya, masalah dalam pembelajaran adalah apabila kita merasa kabur (lost) terhadap apa yang diajar dalam silibus. Terutama sekali fizik. Kenapa selepas bab optik diajar selepas elektrik? Kenapa kosmologi lain sangat dengan ‘mekanik klasik’? Apa kaitan hukum pergerakan Newton dengan teori atom?

Kadangkala, terasa seolah – olah kesemua bab – bab tersebut tercerai antara satu sama lain, tiada kaitan. Kalau mata pelajaran sejarah sekurang – kurangnya kita diajar menurut kronologi peristiwa, tapi untuk subjek seperti fizik, apa susunannya?

Untuk menjawab soalan ini, seorang pengguna Youtube yang juga merupakan seorang ahli fizik, Dominic Walliman, melukis satu ‘Peta Fizik’ yang mengaitkan topik – topik fizik dalam satu diagram yang cantik.

Nampak menakutkan jangan risau, beliau turut menyertakan satu video penerangan yang hanya sepanjang 8 minit.

Dalam peta dan video tersebut, fizik dibahagikan kepada beberapa pecahan utama:

Kesimpulannya, lebih banyak kita belajar, lebih banyak kita sedari bahawa kita amat jahil. Ini sudah pasti menimbulkan kerendahan hati dalam diri kita.


Sekarang, Soalan “Apa Kamu Nak Jadi Bila Besar?” Tidak Lagi Sesuai.

20 tahun lepas, kalau kita katakan kita mahu menjadi seorang ‘pengurus media sosial’, ‘pembangun aplikasi telefon bimbit’, ‘Youtuber’, ‘Pakar viral Malaysia’, mungkin orang akan kata kita bermimpi di siang hari.

Namun hakikatnya, kini semakin banyak peluang pekerjaan baru muncul yang kita mungkin tidak pernah terfikir puluhan tahun lepas.

Untuk itu, kita boleh ucapkan terima kasih kepada Revolusi Industri 4.0. Ringkasnya, Revolusi Industri keempat ini kita bolehlah fahami sebagai ‘kemunculan superkomputer, robot pintar, kenderaan tanpa pengemudi, suntingan genetik dan perkembangan neuroteknologi yang memungkinkan manusia untuk lebih mengoptimalkan fungsi otak’.

Maka pada masa depan, generasi baru bukan saja perlu bersaing sesama manusia, tapi juga dengan robot. Dan dalam banyak perkara, kita manusia sedang ditewaskan. Itulah sebabnya dijangka beberapa sektor pekerjaan berikut mempunyai 95% kebarangkalian untuk diganti dengan robot:

Ringkasnya, kerja – kerja yang memerlukan aktiviti berulang – ulang, patuh pada prosedur, terhad kepada kehendak fizikal mungkin tidak akan terselamat daripada digantikan oleh robot. Malah 800 juta pekerjaan dijangka hilang akibat revolusi baru ini.

Agak menakutkan bukan? Tapi sebenarnya ia akan diganti dengan peluang – peluang pekerjaan yang baru, yang mungkin tidak lagi wujud dan kita tidak lagi terfikir pun.

Menurut World Economic Forum, 65% daripada kanak – kanak yang mula masuk sekolah rendah pada hari ini akhirnya akan memasuki sektor pekerjaan yang belum lagi wujud.

Antara peluang pekerjaan masa depan yang dijangka terbuka adalah seperti:

Maka untuk mempersiapkan generasi baru untuk berhadapan dengan dunia pada masa depan, sistem pendidikan memainkan peranan yang sangat penting. Dan kita mungkin perlu membuang soalan – soalan lapuk seperti ‘nak jadi apa bila besar‘ kepada anak – anak kita bermula sekarang.

Pelajar – pelajar perlu disiapkan dengan kemahiran berfikir secara kritikal, kreativiti, komunikasi dan kemahiran bekerjasama, menurut World Economic Forum.

Malangnya, kebanyakan kita masih terperangkap dengan sistem peperiksaan yang sekadar menghafal dan memuntahkan kembali info di atas kertas, untuk kemudian ditempel dengan peratus dan gred pada kad laporan. Jika menghafal adalah kemahiran anak – anak kita, maka kemahiran copy & paste robot yang lebih hebat pasti akan menggantikan mereka.


Nombor – nombor yang Diharamkan Dalam Sejarah

Dalam sejarah, ada banyak perkara yang diharamkan. Daripada amalan – amalan keagamaan, kepada buku – buku pencetus revolusi, kepada dadah – dadah merbahaya, semua ini dianggap memberi ancaman dan perlu dihalang daripada terus diamal dan disebarkan.

Namun tahukah anda, ada beberapa nombor dan konsep matematik yang juga pernah dianggap berbahaya dan diharamkan oleh pihak berkuasa? Artikel ini senaraikan tiga:

Pada zaman dahulu, orang Greek percaya bahawa alam semesta ini dibina oleh nombor – nombor bulat yang ‘sempurna’. Ahli matematik Phytagoras beserta pengikutnya temui corak nombor pada bentuk – bentuk, muzik dan bintang. Mereka anggap nombor sebagai kunci rahsia – rahsia alam.

Tapi kemudian seorang pengikut Phytagoras bernama Hippasus temui satu penemuan yang akhirnya menimbulkan kekacauan. Ia bermula dengan satu soalan.

“Bayangkan satu bentuk segi empat sama. Setiap sisi panjangnya 1 unit. Berapa panjang pepenjuru?”

Soalan yang jujur ini kemudian menjadi igauan pengikut Phytagoras. Dengan menggunakan teorem Phytagoras (a2 + b2 = c2), kita temui panjang pepenjuru tersebut sebagai /2.

Maka memandangkan orang Greek begitu obses dengan kesempurnaan nombor – nombor bulat, mereka mulakan usaha untuk mencari nilai pecahan yang boleh mendapatkan nilai /2.

nilai /2 tak boleh

ditukar kepada

pecahan.

Tapi setelah bertungkus lumus membuat percubaan demi percubaan, mereka tak temui jawapannya. nilai /2 tak boleh ditukar kepada pecahan. Maka timbullah satu konsep baru dalam matematik yang amat dibenci oleh orang Greek – nombor bukan nisbah (nombor yang tak boleh ditulis dalam bentuk pecahan)

Dengan kewujudan nombor ini, bermakna alam ini tidak lagi ‘sempurna’. Musnahlah konsep alam impian mereka.

Menurut lagenda, Hippasus kemudian dibuang negeri kerana menyebarkan penemuan beliau. Sesetengah lagenda lain mengatakan beliau mati lemas sebagai ‘hukuman dari Tuhan’.

Nombor sifar / kosong memang pelik. Ini video yang menerangkan kepada ‘nombor’ ini begitu aneh.

Ringkasnya, konsep nombor sifar ini tak diterima dalam matematik selama ribuan tahun oleh tokoh – tokoh besar matematik dalam sejarah. Malah, orang Greek pun tak pernah terfikir tentang konsep ini.

Sejarawan mengatakan bahawa nombor sifar ini berasal dari India, oleh seorang yang bernama Brahmagupta. Ia kemudian dikembangkan dan dipopularkan oleh sarjana Islam (Yang paling popular tak lain adalah al Khwarizmi) sehingga melahirkan sistem nombor Arab (Atau sistem nombor Arab – Hindu, menurut sejarawan lain) yang kita gunakan sampai sekarang.

Sistem nombor Arab ini ternyata lebih mudah daripada sistem nombor Roman. Bayangkan membuat penambahan MMDCCCXLVII + DCCXXVIII dibandingkan dengan 2847 + 728.

Eropah tolak sistem nombor Arab dan nombor 0

Namun melalui pempopularan sistem nombor Arab, konsep nombor sifar turut dibawa bersama ke benua Eropah. Ia satu konsep revolusionari yang sangat berkuasa dalam matematik, yang secara langsung mengembangkan kalkulus dan kejuruteraan.

Tapi  dunia Eropah menolak nombor tersebut. Pada tahun 1299, Florence mengharamkan nombor sifar, bersama keseluruhan nombor Arab yang lain.

Kenapa? Kerana pada waktu itu Eropah sedang berperang Salib dengan orang Islam. Maka mereka menganggap apa saja yang datang daripada orang Arab, termasuklah matematik, sebagai ‘bid’ah’.

Nombor sifar juga dianggap bahaya kerana berisiko mendatangkan penipuan, diubah menjadi nombor sembilan, dan dimanipulasi. Malah, mereka juga takut dengan konsep nombor negatif, kerana memberi kesan pada amalan hutang mereka.

Tahukah anda terdapat nombor yang wujud di mana jika anda menyebarkannya di atas talian atau jika anda menyimpan dalam bentuk tulisan, anda boleh ditangkap di Amerika? Nombor tersebut digambarkan di atas, tapi beberapa nombor telah diubah.

Apa isu dengan nombor tersebut, anda tanya?

Isunya adalah mengenai teknik penyulitan (encryption) dan Digital Millennium Copyright Act yang mendakwa mana – mana aktiviti penghasilan dan penyebaran alatan yang boleh menyulitkan usaha hak cipta.

Ringkasnya, nombor perdana ini boleh digunakan untuk menyahsulitkan (decrypt) perlindungan hakcipta dalam DVD yang membolehkan orang memuat turun isi DVD tersebut.

Untuk lebih memahami tentang perkara ini, video Youtube di bawah sangat membantu:


Sekolah di US Eksperimen Lambatkan Masa Mula Sekolah 1 Jam, Hasilnya Pelajar Lebih Cemerlang.

Menyedari kecenderungan remaja untuk berjaga lebih lambat pada waktu siang dan bangun lebih lambat pada waktu pagi, sebuah sekolah di Amerika membuat percubaan melambatkan masa mula sekolah selama 1 jam.

Sekolah Seattle Public School menyusun jadual persekolahan mereka untuk bermula pada pukul 8.45 pagi – 1 jam lebih lewat daripada masa kebiasaan 7.45 pagi. Perubahan tersebut dibuat hanya kepada sekolah menengah dan sekolah tinggi.

Penerimaan ibu bapa berbeza – beza. Mereka terpaksa mengubah beberapa jadual rutin hidup biasa mereka. Aktiviti kokurikulum terpaksa dianjak, begitu juga perkhidmatan bas sekolah.

Namun nampaknya hasilnya berbaloi dan positif. Menurut sebuah kertas kajian yang diterbitkan pada tarikh 12 Disember 2018, anjakan masa mula sekolah sebanyak 1 jam lewat membolehkan pelajar mendapat lebih banyak masa tidur dan menghasilkan prestasi belajar yang lebih baik.

Menurut kajian tersebut, golongan remaja mengalami masalah tidak cukup tidur yang kronik. Hal ini berpunca daripada penetapan masa beraktiviti yang tidak sesuai dengan ‘jam tubuh’ mereka. Sistem ‘jam badan’ ini juga memberitahu kita bilakah masanya untuk makan, tidur, rehat dan mulakan kerja dalam satu rentak.

Remaja selepas baligh didapati mengalami anjakan sistem circadian yang menangguhkan masa tidur mereka ke waktu yang lebih lewat.

“Kajian ini menunjukkan peningkatan signifikan masa tidur pelajar – hanya dengan melambatkan masa mula sekolah supaya lebih sesuai dengan waktu jaga semula jadi remaja” kata salah seorang pengkaji Horacio O de la Iglesia yang juga merupakan profesor Biologi.

Saintis memberi saranan agar remaja mendapat tidur 10 jam setiap hari. Tapi kewajipan harian mereka – seperti pergi ke sekolah awal waktu – menghendaki mereka untuk bangun awal pagi. Hal ini memaksa remaja untuk menganjak masa tidur mereka lebih awal, atau biarkan saja diri mereka tidak cukup tidur.

“Hal ini memberi kesan buruk kepada kesihatan, sebab rentak circadian yang terganggu boleh memberi kesan kepada pencernaan, kadar degupan jantung, suhu badan, fungsi imunisasi, kadar tumpuan dan kesihatan mental” kata Iglesia.

Melalui eksperimen tersebut, didapati terdapat peningkatan 4.5% gred median sekolah, disamping kadar kehadiran pelajar yang lebih baik.


Kenapa “Kecil Tapak Tangan, Nyiru Saya Tadahkan”?

Ada beberapa peribahasa yang kita tertanya – tanya kenapa diungkapkan sebegitu oleh nenek moyang kita dahulu.

Contohnya adalah peribahasa Kecil tapak tangan,nyiru saya tadahkan.

Menurut DBP, peribahasa tersebut membawa maksud : Ingin mendapat sebanyak-banyaknya; sangat berbesar hati.

Tapi mengapa ya? Kenapa tapak tangan kecil? Apa tu nyiru? Kenapa tadah tangan?

Rupa – rupanya jika diteliti dan dihayati, peribahasa tersebut membawa makna yang cukup mendalam, menurut Nor Hashimah Jalaludin dari UKM

Peribahasa ini sebenarnya boleh difahami daripada beberapa tingkatan pemahaman, setiap tingkatan adalah lebih tinggi daripada sebelumnya (Ada maqam – maqam rupanya peribahasa ni):

“Fuh. Biar betul. Peribahasa ringkas je kot”. Jadi ayuh kita lalui satu per satu peringkat tersebut.

Peribahasa tersebut bermaksud untuk menerima sesuatu yang lebih besar atau sangat berbesar hati untuk menerima. Ini makna di peringkat pertama – umpama makna skrip yang tertulis.

Sekarang kita persoalkan pula penggunaan elemen kata dalam peribahasa ini. Bukan saja nak cari pasal dengan nenek moyang, tapi nak hayati kebijaksanaan mereka.

Jadi kita banding antara tapak tangan dengan nyiru. Walaupun kedua – dua berfungsi untuk menadah, tapak tangan adalah lebih kecil daripada nyiru.

Jadi meskipun pemberian itu kecil, si penerima tetap berbesar hati. Ia boleh dikaitkan dengan imej saiz; iaitu yang besar itu baik yang kecil kurang baik. Ia menggambarkan juga perasaan si penerima.

Sekarang kita teroka jauh lagi. Nyiru ini rupa – rupanya adalah alat untuk menampi, biasanya padi, sesuai dengan masyarakat Melayu.

Apa tujuan menampi? Ia adalah untuk memisahkan beras dengan hampa padi selepas ditumbuk. Selepas ditampi akan terpisah sekam (hampa padi) daripada beras.

Tak habis lagi. Padi ni ada bulu halus yang miang. Hampa / sekam itu pula keras dan liat, tak boleh dimakan. Tapi sekam ni tidak lah tak berguna langsung, ia adalah alat pembakar yang baik. Jadi kita boleh guna sekam untuk bakar labu sayung.

Jadi seperti detektif, kita boleh kaitkan tampian padi dengan pemberian orang. Rupa – rupanya orang Melayu nak kata, apa yang nak diberikan tu bukan setakat diterima, tapi ‘ditampi’, ‘ditapis’ dan direnung supaya benar – benar bersih.

Mungkin ada pemberian mempunyai unsur ‘miang’ yang boleh melukakan, ada yang keras dan liat yang boleh memudaratkan. Maka banyak pertimbangan yang harus dibuat sebelum menerima sesuatu pemberian daripada seseorang.

Apa falsafah di sebaliknya? Peribahasa ini membawa pengajaran bahawa seseorang harus berfikir/menimbang terlebih dahulu sebelum menerima apa sahaja pemberian. Tidak semua yang datang itu baik mahupun buruk.

Sekam adalah alat pembakar tetapi pembakarannya adalah secara terselindung dengan hanya mengeluarkan asap tetapi pada masa yang sama akan memusnahkan apa yang dibakar. Ia boleh dikaitkan dengan peribahasa ‘api dalam sekam’. Pembakaran secara senyap hanya dengan mengeluarkan asap boleh diibaratkan sesuatu yang mempunyai maksud tersirat. Di situlah boleh kita kaitkan fungsi menampi tadi.

Begitu rapinya pemilihan objek antara tapak tangan, nyiru, sekam dan niat yang jahat itu tersimpul rapi berasaskan pemerhatian manusia dengan alam. Masyarakat terdahulu lebih bersifat mesra alam, bersahabat dengan alam dan secara tidak langsung menjadikan dunia ini eko-sistem yang selamat untuk diduduki.

Rujukan: Pelestarian dan Perekayasaan Bahasa Melayu


Kisah Kim Ung Yong, Anak Super Genius yang Tak Bahagia dan Akhirnya Mahu Hidup Normal.

Apa perasaan anda jika anda dapat menjadi seorang genius dengan IQ paling tinggi di dunia?

Mungkin anda akan berasa sangat bangga, mungkin anda mahu selesaikan masalah – masalah paling sukar dalam sejarah, atau mungkin anda mahu menikmati populariti sebagai ‘manusia paling bijak dunia’.

Namun lain ceritanya dengan Kim Ung – Yong, seorang yang dilahirkan sebagai genius yang menggemparkan Korea, tapi kemudian dicop sebagai ‘bakat yang gagal‘. Betulkah gagal?

Kim Ung Yong yang dilahirkan pada tahun 1963 mampu bertutur hanya pada usia 6 bulan. Pada umur 3 tahun, beliau sudah mampu membaca Korea, Jepun, German, Inggeris dan beberapa lagi bahasa lain, kerana tidak mahu bosan.

Pada usia 7 tahun beliau sudah dipanggil oleh stesen TV Jepun untuk menyelesaikan masalah pembezaan matematik secara lintas langsung. Kita pada usia sebegitu mungkin masih bermain pemadam atau kad Yu- Gi – Oh. Mungkin baru boleh baca Iqra’ satu.

Kehebatan luar biasa anak kecil ini kemudian mendapat perhatian NASA. Orang Amerika menganggap bakat luar biasa minda manusia ini perlu dimanfaatkan sebaiknya.

Oleh itu, pada usia 8 Tahun, Kim Ung Yong dijemput ke NASA

Pada mulanya, beliau diberikan beberapa aktiviti pembelajaran. Kemudian pada 1974, beliau mula bekerja bersama beberapa individu hebat yang lain. Beliau menghabiskan masa hampir satu dekad bersama NASA.

Menakjubkan bukan? Beliau juga mengambil ujian IQ dan mendapat skor 210, antara yang paling tinggi dalam sejarah manusia. Bukan itu saja, beliau memperoleh PhD pada usia 15 tahun! Wow! Kita di kolej usia 20 tahun pun sudah mahu menangis!

Namun bagi Kim, pencapaian tersebut tidaklah begitu menggembirakan buatnya. Beliau menganggap kehidupan beliau pada waktu itu sebagai satu tempoh kesunyian, hidup seperti robot.

“Pada waktu itu, saya hidup seperti mesin. Saya bangun, selesaikan masalah persamaan matematik harian, makan, tidur dan berterusan. Saya tak tahu apa yang saya lakukan. Saya kesunyian dan tiada kawan” Kata Kim yang mengungkap kembali kisah hidupnya.

Disebabkan terlalu rindukan ibunya, beliau sedari hidupnya bermasalah, maka beliau tinggalkan NASA dan kembali ke Korea.

Kim Dicengkam Pula Pihak Media

Sekembalinya ke Korea, Kim yang mengganggap dirinya mampu memperoleh ketenangan dan kebahagian, kini ‘diserang’ pula oleh media.

Hampir semua surat khabar mengeluarkan artikel mengenai dirinya, pelbagai cerita digembar – gemburkan. Lensa kamera berpusu – pusu memfokus pada dirinya.

Kim pula sudah membuat keputusan mahu hidup seperti orang biasa. Seperti remaja normal. Beliau tidak mahukan tumpuan media. Beliau mengatakan setiap orang seperti berbakat pada bidang masing – masing.

Sudah pasti, media tak sukakan Kim yang baru ini. Maka beliau mula dilabel ‘genius yang gagal’. Beliau dikatakan mensia – siakan bakat beliau yang sebenar.

Tapi bagi Kim, duit dan populariti tidak membawa kepada kebahagiaan

Kim kemudian mula mencari kerja seperti orang lain. Disebabkan beliau tiada sijil pendidikan negara Korea, maka beliau mulakan dengan mengambil peperiksaan – peperiksaan kebangsaan. Dah pasti, bila IQ anda 210, semua ini tiada masalah.

Beliau mula mencari kawan dan mengejar pengalaman – pengalaman baru. Beliau juga pernah bekerja sebagai kerani pejabat!

Tapi ini tidaklah bermakna Kim melupakan terus kemahiran otak beliau. Beliau pernah menerbitkan beberapa kertas akademik berkenaan hidraulik. Pada tahun 2007, beliau mengambil keputusan menjadi pensyarah. Tujuh tahun kemudian, pada tahun 2014, beliau menjadi seorang profesor di Universiti Shinhan.

Namun orang masih mengharapkan lebih daripadanya. Mereka merasakan Kim lebih layak mencapai perkara yang lebih besar daripada bidang kejuruteraan sivil.

Ini balasan beliau:

Saya sentiasa beritahu orang bahawa saya gembira sebegini. Tapi kenapa mereka perlu katakan kegembiraan saya sebagai satu kegagalan?

Beliau mengatakan perkara normal itulah sumber kebahagiaan yang selalu dipinggirkan:

Orang sentiasa cuba menjadi istimewa dengan meninggalkan kegembiraan biasa mereka. Tapi mereka perlu sedar bahawa kegembiraan adalah perkara – perkara biasa yang kita selalu pandang enteng, seperti menjalin persahabatan, berkongsi waktu – waktu indah dengan kawan – kawan di sekolah … Saya tak dapat rasai perkara – perkara ini. Itulah sebabnya saya yakin apa yang saya sebutkan ini adalah penting.

Mesej beliau mudah dan jelas:

Menjadi seorang yang istimewa tidaklah penting seperti menjalani kehidupan biasa.

Sumber: miratico, ibelieveinmothernature, storypick


Pelajar Malaysia PhD Cambridge Kongsi 7 Sikap yang Perlu Ada untuk ‘Survive’ PhD

Amin Rukaini Mustafa, pelajar cemerlang yang kini sedang menghabiskan PhD di Cambridge, mengongsikan beberapa sikap yang beliau pelajari selama bergelar calon PhD.

Beliau yang sekarang sudah memasuki tahun akhir ijazah Doktor Falsafah dalam bidang teknologi tersebut menuliskan pengajaran – pengajaran bermakna tersebut dalam laman web beliau (Dikongsikan dengan kebenaran, mestilah)

Walaubagaimanapun, sedikit amaran, sesuai dengan maqam beliau selaku pelajar PhD Cambridge, tulisan ini agak berat dan menguji minda. Kalau anda dapat habiskan, anda layak dapat tepukan dari mana – mana kawan atau kucing terdekat.

Berikut 7 Sikap yang Pelajar Sebagai Pelajar PhD oleh Amin Rukaini.

Perkara ini merupakan perkara paling utama yang diperlukan oleh sesiapa sahaja dalam dunia kajian. Sebelum mengenali apa itu PhD, saya juga merupakan seorang yang beranggapan bahawa sesuatu kajian itu boleh ‘tamat’ dan ‘berkesudahan’ tetapi bila sudah berada dalam pengajian dan telah melalui banyak pengalaman – dapatlah saya katakan bahawa tiada istilah mengalah atau putus asa pada seseorang yang ingin melibatkan diri dalam sesuatu kajian. Kajian ini bukan seperti menjawab soalan yang memiliki jawapan pilihan: A, B, C atau D. Adakalanya, kita sudah pun menggunakan kesemua jawapan (solusi) itu terhadap permasalahan kita tetapi tetap gagal. Jika diikutkan falsafah logik soalan objektif tersebut, maka kita telah gagal menyelesaikan masalah dan tiada lagi jalan penyelesaiannya. Hakikat dunia kajian yang sebenar tidak sedemikian rupa.

Ya, kita mungkin tidak mendapat menyelesaikan sesuatu permasalahan itu dengan solusi A, B, C atau D tetapi sebagai seorang penyelidik atau ahli saintis – kita perlu cari lagi jawapan E, F, G sehinggalah Z sekalipun kerana realiti cabaran sebenar tidak semudah jawapan A, B, C dan D. Mungkin, sampai satu tahap kita terpaksa menerima dan mengguna semua jawapan (kaedah) tersebut untuk mencapai objektif kita.

Inilah apa yang terjadi kepada diri saya sendiri. Dalam satu objektif kajian yang saya lakukan bagi menentukan lokasi protin secara tepat dalam spora bakteria, saya terpaksa mencuba pelbagai jenis kaedah dan pendekatan.

Kebiasaanya, untuk menentukan lokasi sesuatu protin baru yang tidak diketahui, para ahli molekul biologi akan menggunakan teknik yang dipanggil protin pelapor (reporter protein). Iaitu, dengan mencantumkan pelapor protein biasanya green fluorescent protein (GFP) dengan mana-mana protein yang ingin dikaji. Hasil pengimejan dan analisis terhadap cahaya fluorescence tersebut secara tidak langsung dapat menentukan lokasi protin yang ingin kita kaji. Dan teknik inilah yang telah saya gunakan; namun, teknik ini ternyata tidak berjaya bagi protin yang saya kaji walaupun ianya berjaya bagi kes-kes orang lain.

Terlalu banyak faktor penyebab kenapa ianya tidak berjaya, antara salah satunya ialah disebabkan kegagalan protein cantuman (fusion protein) tersebut untuk berlipat (folding). Maka, pendekatan lain digunapakai seperti meembuat cantuman dari arah kepala protin (N-terminal) berbanding dari arah ekor protin (C-terminal) serta penggunaan pelapor yang berbeza seperti SNAP-tag dan Mcherry. Kesemua teknik ini juga ternyata gagal dan akhirnya saya mencuba pelapor yang jarang dipakai iaitu menggunakan pelapor Tdtomato. Proses untuk kaedah dan standard mendapatkan imej fluorescent ini telah mengambil masa selama hampir setahun dengan pelbagai percubaan demi percubaan!

Inilah salah satu contoh mudah betapa tidak semudah itu dalam realiti kajian. Sesuatu kaedah itu mungkin kita anggap boleh dilakukan semudah A,B,C atau D secara teorinya tetapi secara praktikalnya semua ini memerlukan kesabaran dan sikap tiada erti mengalah dan tidak berputus asa. Saya pasti tidak akan mencapai sebarang dapatan kajian sekiranya saya telah berputus asa mencuba sebarang kaedah-kaedah baru yang bersifat alternatif.

Bagi mereka yang tidak biasa dengan dunia penyelidikan dan baru-baru berjinak dengannya, menghadapi sesuatu kegagalan akan menjadi satu mimpi ngeri. Tambahan lagi jika seseorang itu miliki sikap perfectionist. Tiada masalah untuk memiliki sikap perfectionist tetapi ianya perlu diurus dan diletakkan pada situasi yang sesuai. Saya akan terangkan di manakah situasi yang sesuai pada akhir perenggan ini. Bagi di luar dunia penyelidikan, kegagalan itu pada asasnya ditafsirkan sesuatu yang negatif dan tidak baik kerana kita sejak daripada kecil sudah dididik oleh sistem keluarga dan masyarakat bahawa kita perlu berjaya dalam segenap aspek. Kegagalan itu satu perkara yang memalukan diri.

Dalam penyelidikan, paradigma terhadap kegagalan berbeza. Kegagalan itu adalah satu cabaran dan motivasi buat para penyelidik. Sikap menghadapi kegagalan ini akan benar-benar diterapkan ke dalam diri dan jiwa pelajar PhD supaya bila sudah keluar nanti, mampu menghadapi cabaran kajian yang lebih besar dan mampu mengharunginya tanpa sebarang kesukaran. Kegagalan dianggap sebagai rutin dan perkara biasa. Apabila berhadapan kegagalan; contoh, hari ini buat eksperimen dan gagal – rileks, tiada masalah – esok boleh cuba lagi dengan cara dan pendekatan berbeza. Latihan ini sudah tentu perlu melalui jalan yang agak sukar dan perlu melaluinya sendiri.

Sama juga dengan pengalaman saya. Pada awal-awal latihan, setiap kali gagal dalam eksperimen -terbawa-bawa ke dalam mimpi ngeri. Susah mahu berubah paradigma ini kerana sebagai seorang yang perfectionist, saya pernah merasakan bahawa apa yang saya buat perlu berjalan seperti apa yang dirancangkan. Tetapi hakikat ini tidak berlaku dalam kebanyakan eksperimen berorientasikan kajian. Setiap kali buat, akan ada kegagalan demi kegagalan. Daripada sinilah, sedikit demi sedikit cara penerimaan kegagalan itu berubah daripada sesuatu yang pahit kepada sesuatu yang manis! Manis kerana daripada kegagalan inilah saya akan duduk berfikir, berbincang dan merencanakan beberapa solusi baru terhadap cabaran kajian tersebut. Akhirnya, saya menjadi seorang yang selesa dan biasa dengan kegagalan. Kegagalan bagi dunia penyelidik merupakan satu rahmat yang menghidupkan jiwa-jiwa ingin tahu akan keajaiban alam Ciptaan Tuhan.

Jadi, di manakah perlu kita letak sikap perfectionist ini? Salah satunya ialah pada sikap pengurusan projek kajian. Seperti biasa bagi pelajar PhD dalam bidang saintifik, mereka akan dibekalkan satu atau banyak projek tertentu untuk dilaksanakan. Adakalanya, kita akan mudah berasa culas dan ada rasa ‘sudah cukup’ dalam menguruskan projek-projek ini tatkala pasti akan ada sesetengahnya gagal mencapai objektif dikehendaki. Maka, pada ketika inilah sikap perfectionism itu perlu ditampilkan. Kita perlu ada rasa ingin perfection dalam menjawab tesis atau persoalan kajian tersebut. Walaupun ianya mungkin gagal tetapi usaha kita untuk menjawab tesis atau persoalan kajian melalui sikap tersebut dianggap sesuatu yang penting dalam dunia penyelidikan.

Bilakah sesuatu kajian itu boleh dikatakan TAMAT? Jawapannya mudah, ianya tidak akan tamat sampai bila-bila kerana tabiat ilmu manusia itu memiliki had. Jika kita beranggapan bahawa kajian dan penyelidikan boleh tamat – maka kita tersilap. Dalam dunia penyelidikan ini, anda kata sudah tiada apa yang perlu dikaji, maka akan tiadalah kajian demi kajian. Inilah tabiat sebuah penyelidikan.

Sebagai pelajar PhD, supervisor saya, iaitu individu paling rapat yang berpengalaman dan memahami selok belok penyelidikan acapkali berpesan kepada saya:

“There is always something else that needs to be done”  (Sentiasa ada sesuatu lain yang perlu dilakukan/diselesaikan)

Ya, kadang-kadang saya sendiri merasakan sudah rasa ‘cukup’ dengan data dan dapatan kajian yang ada tetapi setiap kali itu juga akan ada perkara-perkara lain yang kita terlepas pandang dan perlukan penelitian. Ianya satu usaha yang berterusan dan panjang, memerlukan sikap yang betul bagi menghadapi situasi seperti ini.  Demikianlah tabiat sebuah penyelidikan, hanya ada permulaan tetapi tiada penamatnya kerana ilmu manusia itu terlalu cetek dengan ruang lingkup ilmu sebenar.

Katakanlah (wahai Muhammad), “Sekiranya lautan menjadi tinta untuk (menulis) kalimat-kalimat Rabbku, sungguh habislah lautan itu sebelum kalimat-kalimat Rabbku habis (ditulis), meskipun Kami datangkan tambahan sebanyak itu (pula). (al-Kahfi/18:109)

Sebagai seorang Muslim, perkara ini kita imani sekuat-kuatnya bahawa Allah jualah pencipta yang mengetahui segala ruang lingkup ilmu. Maka, apabila kita memahami ilmu kita ini amat cetek – usaha ke arah menggali ilmu itu memerlukan satu jihad atau kerja kuat yang berterusan. Memahami kefahaman ini bermaksud seorang individu yang menggelar dirinya sebagai Muslim seharusnya memiliki sikap rajin dan tekun usaha untuk menyelami kehebatan sang Pencipta melalui pemerhatian terhadap segala keunikan penciptaanNya.

Tapi ya, pengajian PhD perlulah kena tamat!

Ramai orang takut digelar diri sebagai bodoh. Bahkan ramai pula hari ini di media sosial senang-senang melabel orang lain sebagai ‘si bodoh’. Tidak kurang juga ada yang menjadikan frasa ‘bodoh’ ini sebagai satu hujah penghabisan dalam menghadapi sesuatu perbezaan pendapat.

Dalam dunia penyelidikan, sebagai pelajar PhD – saya dididik untuk menyelami rasa kebodohan dan kebingungan. Dunia penyelidikan ini adalah dunia yang penuh kebodohan (tidak tahu menahu) dan kebingungan terhadap jawapan. Untuk menyelami rasa kebodohan ini kita perlu berhadapan dengan perkara yang kita tidak tahu menahu ataupun di luar kefahaman kita. Tetapi kebodohan yang bagaimana?

Untuk mudah faham, saya ambil contoh pengalaman saya dalam menghadapi ‘kebodohan’. Saya telah ditugaskan untuk mengkaji sejenis protin yang wujud dalam spora bakteria tetapi tidak pernah ada mana-mana manusia di bumi pun yang tahu menahu dan tiada pula rekod-rekod kajian daripada journal menceritakan keperihalan protin ini. Maka – pada ketika itu bolehlah saya katakan saya menjadi insan yang ‘bodoh’ (tidak tahu menahu) tentang protin ini. Untuk merungkai ‘kebodohan’ ini, saya perlu tahu beberapa perkara penting dengan mengeluarkan beberapa persoalan, iaitu:

a) Apa tugas utama protin ini?,

b) Di mana lokasi protin ini dalam bakteria spora?,

c) Apa bentuk struktur protin ini supaya saya tahu tugasnya? dan

d) Adakah protin ini memiliki sebarang interaksi dengan protin-protin yang sudah dikenal pasti?

Semua soalan-soalan ini adalah soalan-soalan orang yang ‘bodoh’ dalam usaha untuk keluar daripada rasa kebodohan itu. Ianya merupakan antara contoh persoalan-persoalan yang seringkali ditanya oleh para ahli saintis bagi merungkai ‘kebodohan’ mereka dan kita (sebagai manusia) dan cuba merungkaikan kebingungan terhadap pengetahuan (ilmu) yang manusia ada yang memiliki had itu.

Protin ini berskala nanometer, sangat kecil dan di luar kemampuan manusia dan juga mikroskop biasa untuk melihatnya. Ilmu terhadap protin tersebut bagi diri saya ibarat satu ruang hitam yang tidak kelihatan. Maka, dengan menjawab persoalan-persoalan ‘bodoh’ di ataslah sedikit demi sedikitlah saya dapat keluar daripada ‘kebodohan’ dan kebingunan itu.

Untuk menjawab persoalan-persoalan itu, sudah tentu, kami para pelajar PhD diajar untuk menggunakan disiplin dan metod pengkajian yang sesuai. Sebagai contoh, untuk menjawab persoalan ‘a)’, saya boleh menggunakan teknik yang ada dalam molecular genetics seperti mutational analysis dan over-expression. Begitu juga jika ingin menjawab persoalan ‘(b)’, saya menggunakan teknik reporter protein (protein pelapor) seperti GFP dan sebagainya. Manakala persoalan (c) boleh dijawab menggunakan kaedah crystallography dan cryogenic electron microscopy (Cryo-EM) dan persoan (d) boleh dijawab dengan mana-mana kaedah molecular genetics seperti yeast hybridisation system dan lain-lain.

Menyelami rasa ‘kebodohan’ ini menjadikan diri kita memahami bahawa terlalu banyak ilmu yang manusia tidak ketahui dari sekecil-kecil zarah DNA dan protin sehinggalah sebesar-besar planet dan alam cakerawala.

Maka, usah takut untuk rasa ‘bodoh’.

Dalam kajian dan penyelidikan, sudah tentu bila sampai masanya kita akan memperoleh data hasil daripada eksperiman yang dijalankan. Dalam latihan pengajian PhD, saya dilatih untuk menghadapi data kajian dengan penuh berhati-hati, berwaspada dan skeptikal sama ada dalam menghadapi data dapatan orang lain mahupun data dapatan kajian diri sendiri.

Sikap skeptikal ini perlu wujud dalam kalangan ahli penyelidik atau saintis untuk mengelakkan daripada tersalah tafsir ataupun telah disalah tafsir. Dalam merungkai ruang lingkup ilmu yang kita ‘bodoh’ itu, ada kebarangkalian besar sesuatu dapatan kajian itu tidak tepat dan biased. Proses pentaakulan dan penelitian yang jitu perlu dilakukan bagi memastikan ianya benar-benar tepat.

Antara pengalaman yang benar-benar mengajar diri saya semasa dalam latihan ialah apabila dapatan kajian saya sendiri sebenarnya tidak tepat dan berkemungkinan salah. Pada ketika itu, saya bolehlah dikatakan agak ‘mentah’ sikap sebagai seorang ahli penyelidik ‘junior’. Data kajian saya sendiri berkenaan dengan penentuan lokasi protin menggunakan kaedah cantuman SNAP-tag yang selama ini saya percaya dan yakin rupa-rupanya memiliki masalah yang besar, iaitu ianya sebenarnya adalah false positive(tidak tepat). Semua ini hanya disedari apabila mula mendapat teguran oleh supervisorsaya. Beliau dengan nada yang cuak berkata kepada saya:

“Amin, I feel so nervous and my hand is shaky when you show me this data”

Beliau dapat merasakan sesuatu tidak kena dengan data yang saya miliki. Ternyata sangkaan beliau agak tepat kerana hasil penelitian lanjut, didapati terdapat beberapa isu dalam penggunaan kaedah tersebut. Akhirnya, saya perlu mengambil inisiatif untuk menggunakan teknik yang lebih baik dan terjamin.

Sikap skeptikal ini juga perlu wujud terhadap data atau dapatan kajian yang dihasilkan oleh orang lain. Boleh jadi orang lain menipu data tersebut, boleh jadi juga ada banyak errors dalam dapatan kajian yang tidak dijelaskan dalam penulisan laporannya, dan boleh jadi juga beliau hanya melaporkan sebahagian data yang signifikan berbanding yang tidak bermakna. Bahkan, dalam aktiviti harian di makmal juga perlu ada sikap skeptikal. Sebagai seorang ahli mikrobiologi atau biologi molekul, aspek berkerja dalam kondisi sterile sentiasa perlu diutamakan. Perlu ada rasa skeptikal dalam menggunakan alatan ekskperimen orang lain dan juga perlu ada rasa skeptikal sekiranya orang lain telah menggunakan alatan kita dan lain-lain lagi.

Pendek kata, sikap skeptikal adalah salah satu sikap yang penting bagi seorang penyelidik kerana seorang penyelidik bukanlah orang yang naif dan mudah untuk menerima; kerana tugasnya adalah untuk selidik dan kaji.

(Disclamer: Konteks ini tiada kaitan langsung dengan persoalan konteks agama)

Sikap ini mungkin akan dibaca agak sedikit janggal bagi mereka yang tidak berada dalam skop kajian dan penyelidikan bahkan boleh disalah tafsirkan. Dalam dunia penyelidikan keraguan atau skeptikal ini adalah titik permulaan kepada kesahihan. Keraguan yang dimaksudkan dalam konteks ini rasa tidak percaya atau yakin terhadap sesuatu dapatan atau penemuan. Sikap ini akan membawa kepada sikap keberhati-hatian dalam mencari kesahihan dalam menerokai ruang lingkup ilmu yang belum terjawab.

Dalam skop kajian saintifik terutamanya dalam bidang molecular biology yang mana skop kajian melibatkan kajian terhadap sesuatu yang tidak boleh nampak dengan mata kasar seperti protein, DNA dan molekul, keberangkalian untuk tersalah tafsir amat besar sekali. Setiap kumpulan penyelidik sudah pasti akan menggunakan kaedah penyelidikan yang berbeza. Untuk mudah faham, untuk menjawab persoalan (b), iaitu di mana lokasi protin tertentu dalam bakteria spora; para penyelidik boleh menggunakan berbeza kaedah. Ada yang menggunakan kaedah pelapor protin (reporter protein) seperti yang saya gunakan, dan ada ada pula yang menggunakan kaedahwestern blotting dan lain-lain berdasarkan hujah dan justifikasi masing-masing. Disebabkan perbezaan kaedah ini, masing-masing akan memberi tafsiran terhadap dapatan kajian yang berbeza-beza dan boleh jadi ianya disalah tafsir.

Analogi yang biasa diguna pakai oleh sesetengah dalam menggambarkan situasi dan falsafah ini ialah analogi ‘Orang Buta dan Si Gajah’ atau dalam bahasa Inggerisnya The Blind Men and The Elephant. Apabila si buta masing-masing mentafsirkan sesuatu ‘dapatan’ baru berdasarkan konteks dan kemampuan masing-masing, maka terhasillah suatu pentafsiran yang berbeza-beza. Sama juga seperti seorang ahli saintis yang cuba mengkaji sesuatu protin yang tidak dapat dilihat, bahkan disentuh. Masing-masing akan mengeluarkan tafsiran tersendiri yang barangkali ‘betul’ daripada perspektif kaedah yang digunakan tetapi ‘salah’ daripada perspektif kaedah yang lain.

Maka, sebab itulah sikap keraguan atau skeptikal ini perlu bagi para penyelidik khususnya dalam bidang molecular biology. Dengan adanya keraguan, barulah ‘kesahihah’ itu boleh dicari walaupun secara amnya, kesahihan dalam skop penyelidikan ini adalah relatif dan diluar jangakauan melainkan ianya terbukti secara teori dan praktikaliti.

‘It is what it is’ , komentar daripada supervisor saya apabila mendapat dapatan kajian yang lengkap.

Apa pun data dan kajian yang diperolehi dan mungkin berbeza daripada orang lain, itulah dapatannya. Sikap ini bukanlah bermaksud sikap mengalah tetapi lebih kepada sikap penerimaan had dan limitasi yang ada pada manusia. Buatlah kajian sehebat manapun untuk cuba buktikan sesuatu teori hebat tetapi akhirnya jika data kajian mendapati ianya tidak betul, itulah dapatannya.

Makna kata lain, jika hasil kajian yang dibuat tidak berjaya dan mendapat keputusan negatif, itulah dapatannya. Manusia hanya boleh menggunakan kaedah empirikal untuk mentafsirkan sesuatu perkara yang tidak dapat dilihat.

Sejauhmanakah ‘kesahihan’ dapatan kajian tersebut, manusia tidak dapat memastikannya kerana pakailah apa sahaja kaedah dalam mentafsirkan dunia molekul, semua adalah relatif dan yang lebih mengetahui adalah Sang Pecipta yang Maha Mengetahuinya. Kita hanyalah manusia yang cuba merungkai ilmu itu dengan skala yang termampu.

Sebagai seorang muslim, kita lebih memahami konteks ini kerana hakikatnya Allah jualah yang lebih mengetahui (wallahua’lam)!

Haa, alhamdulillah, anda berjaya habiskan. Ini kucing yang dijanjikan:

Bonus:


“Berapa 6÷2(1+2) = ?” Soalan yang Menceraikan Internet.

Dalam internet, ada banyak benda yang mencetuskan pergaduhan dan pertelingkahan. Iya lah, nama pun internet. Daripada pergaduhan watak kartun yang mana paling kuat, kepada filem mana paling best, orang sentiasa miliki sebab untuk bertengkar dengan orang yang mereka tak kenali di internet.

Namun jika ada suatu perkara yang mempunyai ‘kuasa’ untuk mencetuskan pergaduhan dahsyat warga netizen di seluruh dunia, ia adalah soalan matematik ini:

Berapa Jawapan 6÷2(1+2) ? 9 Atau 1?

Soalan ini ada beberapa versi lain, seperti  144 ÷ 3(8 + 4), atau 48/2(9+3). Tapi 6÷2(1+2) adalah versi yang paling banyak dikongsi di media sosial.

Apa yang paling membuat kita menarik rambut sekuatnya setiap kali bertemu dengan soalan ini di Facebook, adalah kita begitu yakin dengan jawapan kita. “Tak mungkin ia salah, ini yang kita telah belajar dari dulu”

Tapi kemudian kita buka komen dan ratusan orang memilih jawapan yang ‘salah’. Bukan itu saja, mereka mengatakan kita pula yang salah dan dungu!

Sekali lagi, terdapat dua jawapan yang sering diperdebatkan, iaitu 1 atau 9. Mari kita lihat bagaimana jalan kerja yang menghasilkan kedua – dua jawapan tersebut:

Berikut adalah jalan kerja yang menghasilkan jawapan 1:

= 6÷2(3)

= 6÷6

= 1

Berikut adalah jalan kerja yang menghasilkan jawapan 9:

= 6÷2(3)

= 3×3

= 9

Sabar, sabar. Perkara pertama yang mungkin kita lakukan adalah cuba mengesahkan menggunakan kalkulator.

Apa jawapan yang diberi oleh kalkulator Google?

Ok takpe. Mari cuba Wolfram Alpha pula:

Nampaknya jawapan – jawapan kalkulator internet adalah 9. Tapi tak mungkin kan?? Sebab jawapannya 1 kan??? Google malah pernah dimarahi dalam forum kerana ‘tak faham Bodmas’ dan diminta untuk membetulkan kalkulator mereka.

Namun, video yang mungkin paling popular berkenaan perdebatan ini menjelaskan, bahawa jawapannya ternyata…

Memang sebenarnya …

Hakikatnya, adalah ….

University of Regina juga antara yang mengiakan jawapan tersebut. Memang 9. Kerana ia berpandukan peraturan Bodmas (Bracket Of Division Multiplication Addition Subtraction). Pengiraan dibuat dari kiri ke kanan dan pembahagian sebelum pendaraban.

Tapi sebenarnya ada perbincangan yang lebih berfaedah mengenai isu ini, berbanding perdebatan jawapan mana yang betul.

Ini adalah ‘jawapan’ ketiga. Iaitu mempersoalkan soalan itu yang sengaja dibuat mengelirukan, supaya mencetus perbalahan.

Ini adalah komen yang diberikan oleh University of Regina terhadap pelajar yang menanyakan soalan ini:

Anda menanyakan soalan, “apa jawapan yang betul? 9 atau 1?”. Soalan yang lebih wajar ditanya adalah, “siapa yang tulis soalan tersebut sebegitu?” Nampaknya ia ditulis dengan sengaja untuk membuat orang keliru. Ahli matematik begitu berhati – hati untuk memastikan apa yang mereka tulis jelas dan tidak samar – samar.

Soalan tersebut sebenarnya boleh ditulis untuk mendapatkan jawapan yang jelas.

Jika ia ditulis (6/2)(1+2), maka jelas jawapannya adalah  3×3=9. Kerana nombor dalam kurungan itu diselesaikan dahulu.

Jika ia ditulis 6/(2(1+2)), maka jelas jawapannya 6/6=1.

Jadi mengapa ia tak ditulis sedemikian? Sebab tujuan hantaran tersebut di media sosial bukan untuk mendapatkan jawapan yang betul. Tujuannya memang semata – mata menimbulkan perdebatan dan mencetus emosi.

Artikel oleh Slate.com menjelaskan panjang lebar bahawa isu ini turut berkait dengan konvensi dan sejarah matematik.

Dahulu, simbol obelus, atau ÷digunakan untuk membahagi semua di bahagian kirinya dengan bahagian kanannya. Bermakna, jika itu penggunaannya, penyelesaiannya adalah 6 dibahagi dengan (2(1+2)), menghasilkan 1. Buku teks lama mengguna pakai simbol tersebut sedemikian.

Tapi penggunaan tersebut telah ditinggalkan dan tak lagi digunakan. Bila anda masuk ke kolej atau ke universiti pun, anda tak lagi melihat simbol ÷ digunakan.

Begitu juga dengan BODMAS, atau PEMDAS, yang kita anggap merupakan satu peraturan tetap dalam matematik yang tidak boleh diubah. Sebenarnya, ia hanyalah satu konvensi yang diubah dan dikembangkan. Penggunaannya masih diperselisihi waima oleh pengamal matematik.

Ringkasnya, terdapat dua masalah utama bagi soalan tular ini:

Jadi, apa nak buat kalau anda bertemu lagi hantaran ini? Anda boleh beri pautan artikel ini (terima kasih, hehe), atau elakkan saja. Ada banyak lagi aktiviti berfaedah untuk dibuat di internet. Seperti tengok video kucing.


Adakah Ini Jurnal Akademik Paling Kelakar? (Amaran – Bahasa 18 Tahun ke Atas)

Apabila kita membuka jurnal – jurnal akademik, kebiasaannya kita menjangkakan bahasa – bahasa teknikal yang tinggi yang bakal dipersembahkan oleh penulis. Penyampaiannya pula kering, dan dah pasti, hampir mustahil ditemui apa – apa bahan jenaka dalam jurnal.

Tapi ternyata terdapat satu jurnal akademik yang sah, yang apabila dibaca tajuknya saja akan membuat kita tersedak kopi yang diteguk.

Amaran: Bahasa jurnal tersebut tak sesuai untuk kanak – kanak.

Betul ni, tak sesuai.

Ok, ini artikel tersebut.

Tulisan tersebut bukan dibuat oleh geng – geng Wechat atau Tumblr. Sebaliknya ia ditulis oleh Profesor Simon Springer dari Universiti Newcastle. Ia diterbitkan dalam ACME – International Journal for Critical Geographies. dan mendapat hampir 50 citations.

Ceritanya, Profesor Simon Springer merupakan pakar dalam topik tersebut, yang telah mengkaji dan menerbitkan tulisan – tulisan akademik tentangnya selama 15 tahun.

Neoliberalisme, menurutnya dalam tulisan di theconversation, menggalakkan orang untuk melakukan apa saja yang mereka mahu, tanpa mengira kesan kepada perpecahan masyarakat, ketidaksamarataan, dan keganasan yang diakibatkan oleh ideologi tersebut. Semua di atas nama ‘kebebasan bersuara’.

Beliau kemudian tidak tahan lagi menulis tentangnya dan mahu ideologi ini dibuang sejauh – jauhnya. Tapi tulisan – tulisan akademik yang dibuat selama ini tidak membantu.

Asalnya artikel yang ingin dihasilkan bertajuk “Lupakan saja Neoliberalisme (Forget Neoliberalism), tapi beliau mengatakan “Saya ambil keputusan untuk melanggar batas dan membuat orang marah kerana kita sebenarnya yang perlu marah dengan neoliberalisme. Kita yang sepatutnya melanggarnya”

Kenapa kalian terguris saya mencarut sedangkan apa yang kalian patut risaukan adalah racun buruk neoliberalisme itu sendiri?

Beliau juga mengatakan bahawa perkataan yang dipilih ‘Fu**’ adalah perkataan yang paling sesuai digunakan terhadap ideologi tersebut. Tambah menggelikan hati, beliau kemudian menghuraikan hampir satu perenggan berkenaan ‘keajaiban’ perkataan ‘fu**’ tersebut, dalam jurnal berkaitan geografi.

Tidak cukup dengan itu, beliau kemudian menerbitkan pula satu buku parodi akademik bertajuk “Fu** Neoliberalism and then Some!” dengan menjemput seorang rakan pengkaji memberikan artikel sokongan:

Epik betul.


Ferrofluid, Bendalir yang Seakan Teknologi Makhluk Asing

Jika disenaraikan ciptaan – ciptaan sains moden yang membuatkan kita rasa tak senang, seolah – olah kita menyaksikan sesuatu yang datang bukan daripada bumi, Ferrofluid mungkin termasuk dalam senarai tersebut.

Beberapa video yang berlegar di internet yang mendemonstrasikan ‘kepelikan’ bendalir ini cukup untuk buatkan kita termenung khayal apabila menontonnya.

Semakin ditonton, semakin pelik. Semakin … nak bawa pulang untuk dieksperimen di rumah.

Ferrofluid dihasilkan pada tahun 1960 oleh Steve Papell, seorang jurutera di Lewis Research Centre. Beliau peroleh idea untuk memagnetkan minyak roket untuk memudahkannya disedut keluar daripada tangki simpanan kepada enjin pada keadaan sifar graviti.

Caranya adalah dengan menggunakan partikel nano bermagnet dan disebatikan dengan bendalir pembawa, dan kemudian dilapisi dengan surfaktan supaya ia tidak bergumpal.

Dengar macam rumit dan sofistikated kan? Malangnya ia tidak menjadi seperti yang diharapkan. Ferrofluid bagaimanapun kemudian digunakan dalam aplikasi lain seperti pembesar suara, pemprosesan bahan kimia dan pembuatan semikonduktor. Pada masa hadapan, saintis berharap bahan ini dapat digunakan untuk merawat kanser.

Bahan ini menjadi popular dan tular apabila jatuh ke tangan ahli – ahli seni. Ia digunakan dalam pelbagai imej – imej abstract, dalam filem dan dalam jam digital berestetika.

Jadi bagaimana ia menjadi bentuk bergigi yang pelik tu? Penjelasannya merangkumi tindakan pelbagai daya yang yang menghasilkan keseimbangan kimia, seperti daya magnet, jalinan (bond) dengan atom besi, ketegangan permukaan, daya Van der Waals dan graviti yang bereaksi serentak.

Atau anda boleh saja kata ia teknologi alien. Tak ada siapa yang berani bantah, jangan risau.


Apa Jadi Bila Kita Bahagi dengan Sifar, Tapi Guna Kalkulator Mekanikal?

Dalam matematik ada beberapa pantang larang yang jangan dibuat. Pantang larang yang paling utama dan diulang berkali – kali oleh cikgu matematik adalah : Jangan bahagi dengan sifar.

Serius. Jangan buat. Ia tak boleh diselesaikan.

Kalau kita cuba bahagi dengan sifar di atas kertas, ia tak dapat diselesaikan. Kalau kita cuba dengan menggunakan kalkulator elektronik, kita akan peroleh mesej ‘undefined’ atau ‘tak tertakrif’ atau ‘math error’.

Tapi ada satu lagi soalan yang mungkin kita tak pernah tertanya. Apa jadi bila kita bahagi dengan sifar menggunakan kalkulator mekanikal? Kalkulator mekanikal, teknologi lama yang dah tak lagi digunakan tu? Yang macam mesin taip lama tu? (Apa tu mesin taip???)

Jika anda membuat operasi matematik tersebut pada kalkulator mekanikal, bersedia untuk menyaksikan adegan yang mengerikan. Kerana mesin tersebut akan menjadi gila seolah – olah disampuk:

Versi Gif:

Kalkulator mekanikal di atas adalah menggunakan model Facit ESA – 01. Terdapat lagi video tular dengan hal yang sama tetapi menggunakan model Friden STW10 yang lebih rumit dan memeningkan.

Apabila kalkulator mekanikal disuruh untuk membahagi dengan sifar, ia akan terus beroperasi tanpa henti, sehinggalah habis tenaga atau ia nyahaktif. Kerana ia sebenarnya melakukan satu turutan arahan yang tidak terhingga (infiniti) satu demi satu.

Bagi model Friden STW10 itu pula, terdapat butang khas ‘division stop’ untuk menghentikan operasi pembahagian dengan sifar.

Apabila kalkulator mekanikal membuat operasi pembahagian, ia menggunakan proses yang sama dengan operasi berasaskan penolakan. Video oleh Numberphile ini menjelaskan bahawa pembahagian adalah sebenarnya penolakan yang berturutan.

Contohnya, bila kita membahagi 20 dengan 4:

Terdapat lima operasi penolakan untuk memperoleh nombor kosong. Maka jawapannya lima. Mudah!

Bagaimana pula dengan 20 bahagi 0?

Dan lagi, dan lagi, dan lagi, dan lagi ….

Jadi kalkulator mekanikal itu akan terus beroperasi sehinggalah jawapan 0 diperoleh…. Iaitu selama – lamanya.

Dah pasti lebih banyak perincian yang lebih mendalam tentang operasi kalkulator mekanikal, tapi paling kurang kita dapat memahami sedikit sebanyak cara ia berfungsi, dan penghargaan bahawa sekurang – kurangnya kalkulator elektronik yang kita gunakan tak mengamuk bila disuruh bahagi dengan sifar.


“Akhlak Anak – Anak Semakin Luntur, Maka Sepatutnya Pendidikan Islam yang Perlu Lebih Ditekankan” – IGuru

Ikatan Guru-guru Muslim Malaysia (iGuru) menyangkal dakwaan Perdana Menteri, Tun Dr Mahathir Mohamad yang menyatakan sekolah kebangsaan di negara ini telah berubah menjadi ke arah sekolah agama.

Presidennya, Ustaz Azizee Hassan berkata, kenyataan sedemikian sebenarnya boleh menimbulkan persepsi negatif dan prejudis masyarakat terhadap Pendidikan Islam yang diajar di sekolah kebangsaan.

Hakikatnya, iGuru melihat penekanan subjek Pendidikan Islam perlu diberi keutamaan kerana murid hari ini terdedah dengan pelbagai risiko masalah disiplin dan kelunturan akhlak.

Malah katanya, kurikulum Pendidikan Islam sedia ada perlu diperkasa diperingkat rendah lagi dengan orientasi menekankan aspek amali dari teori, kerana waktu pengajaran mengambil masa tiga jam seminggu tidak cukup untuk membina keperibadian dan jati diri murid.

“iGuru bersetuju kurikulum Pendidikan Islam perlu dimantapkan dengan elemen yang mampu membangunkan karektor dan menyiapkan mereka mendepani cabaran IR 4.0 (Revolusi Industri 4.0) dengan olahan lebih dinamik serta kemahiran yang diperlukan untuk pasaran masa depan tanpa mengabaikan aspek keagamaan.

“iGuru mencadangkan supaya ada jawatankuasa semakan semula kurikulum Pendidikan Islam bagi membina kualiti murid untuk mendorong mereka menguasai ilmu-ilmu di bidang lain seperti penguasaan bahasa, matematik dan sains,” katanya dalam satu kenyataan.

Terdahulu, Dr Mahathir Mohamad dilaporkan berkata, kurikulum sekolah kebangsaan sudah menjadi sekolah agama kerana sesi pembelajaran hanya memfokuskan kepada subjek agama Islam dan tidak pada subjek lain.

Justeru, kerajaan memutuskan untuk mengkaji semula kurikulum sekolah, yang mana subjek agama tidak diajar pada setiap waktu dalam sesi persekolahan.

Mengulas mengenai perkara itu, Ustaz Azizee berkata, langkah mengurangkan masa mengajar pendidikan Islam adalah langkah mundur dan tak bertamadun, kerana dibimbangi menjejaskan kualiti penghayatan agama Islam yang sebenar.

“Penekanan pengajaran subjek agama ini sudah termaktub di dalam Ordinan Pelajaran 1952 di dalam Seksyen 70 dan Seksyen 86 yang menggariskan hak murid yang beragama Islam untuk mendapatkan pelajaran agama.

“Ini diperkukuhkan semula dalam Ordinan Pelajaran 1957 yang mewajibkan sekolah yang mempunyai bilangan murid seramai 15 orang wajib diajar pelajaran agama,” katanya.

Sumber: Ismaweb


Inilah Apa yang Jadi Bila Netizen Tak Dapat Jawab Soalan Uji Minda.

Sebuah laman Facebook, Bright Side , mengemukakan satu soalan uji minda yang membingungkan kepala:

Soalannya berbunyi: Ini satu bulatan biasa. Lukiskan 2 garisan lurus untuk menjadikan 3 bulatan.

Soalan ini admin pun tak tau jawapannya. Dan nampaknya ribuan netizen juga pecah kepala memikirkan solusi kepada masalah yang dianggap mustahil ini.

Tapi percubaan – percubaan yang dibuat oleh netizen membuatkan pembaca tak kering gusi ketawa, sehingga dijemput duduk untuk membaca komen:

Kebanyakan jawapan yang dicampak netizen adalah jawapan – jawapan ‘merepek’ tanda memprotes soalan yang tidak masuk akal tersebut:

Dan berikut pula jawapan orang yang paling berputus asa:

Tapi ada juga jawapan – jawapan kreatif yang boleh jadi … macam … mungkin … betul.

Jawapan yang Betul! (Rasanya)

Admin Brightside tak berikan jawapan yang sebenar (setakat yang saya cari), tapi rasanya ada satu jawapan yang betul, berdasarkan respon yang diberi di bahagian komen:

Ini adalah satu – satunya versi jawapan yang dibalas oleh Bright Side. Tapi jawapannya tak meyakinkan : “Wow, jadi kamu tak dapat jawab?”.

Namun kemudian terdapat seorang lagi yang menjawab dengan jawapan yang sama, dan ia turut mendapat balasan yang sama:

Maka … rasanya betullah. Itulah jawapannya.

Tapi soalan ini memberikan beberapa pengajaran bermakna: